title: Emiliano Zapata

text: Maderon valtakaudella tehtiin joitain maauudistuksia ja vapaat vaalit taattiin. Zapata oli kuitenkin tyytymätön uudistusten laajuuteen, eikä saanut Maderoa ymmärtämään asian tärkeyttä tai tukemaan Zapatan uudistussuunnitelmaa "Plan de Ayalaa". Madero asetti viimein uuden kuvernöörin, joka edelleen tuki suurtilallisia, jolloin Zapata kokosi vapautusarmeijansa uudelleen. Madero vaati Zapataa luovuttamaan aseensa ja hajottamaan armeijansa. Hän vastasi, että jos kansa ei voittanut oikeuksiaan ollessaan aseissa, he eivät saavuttaisi mitään ilman aseita ja avuttomina. Hallitus lähetti joukkoja neutraloimaan Zapataa, mutta ei saavuttanut menestystä.


title: Emiliano Zapata

text: Victoriano Huerta, entinen "porfirista"-kenraali, syrjäytti ja teloitutti pian Maderon. Hän julisti itsensä presidentiksi helmikuussa 1913. Hän kukisti intiaanien kapinat ja perusti tiukan sotilashallinnon. Maatyöläisten reaktiona Zapatan armeija kasvoi nopeasti. Pohjoisessa nousi myös uusi joukko: "villistas" Pancho Villan alaisuudessa. Joukko koostui pääasiassa Maderon tukijoista.


title: Emiliano Zapata

text: Oppositio kokoontui perustuslaillisen ryhmän taakse, jota johti Venustiano Carranza. Villa ja Zapata liittoutuivat hänen puolelleen. Huerta luopui vallasta heinäkuussa 1914. Perustuslailliset asettivat kokouksen päättämään tulevasta valtiomuodosta. Zapata ei osallistunut, huomauttaen, että yhtään osallistujista ei ollut valittu demokraattisesti. Morelosin päälliköt lähettivät edustajansa esittämään Ayalan suunnitelman maan jakamiseksi ja tarkkailemaan kokousta.


title: Emiliano Zapata

text: Carranza asetti itsensä hallituksen johtoon, mitä kapinalliset eivät hyväksyneet. Carranzan tukija kenraali Álvaro Obregón kukisti villastalaiset huhtikuussa 1915, mutta zapatistit olivat edelleen uhka. Zapatistien armeija kuitenkin hajaantui pitkän olemassaolonsa aikana. Carranza lupasi lopulta palkkion Zapatan päästä, toivoen hänen oman joukkonsa pettävän hänet. Hallitus yritti myös hajottaa armeijaa houkutellen sen muita päälliköitä pois zapatisteista. Kumpikaan suunnitelma ei onnistunut.


title: Emiliano Zapata

text: 9. huhtikuuta 1919 eversti Jesús Guajardo kutsui Zapatan tapaamiseen, esittäen että oli liittymässä kapinallisten puolelle. Zapata saapui seuraavana päivänä Hacienda de San Juaniin, Chinamecassa, Ayalassa, jolloin Guajardon miehet ampuivat hänet. Ruumis vietiin Cuautlaan palkkion lunastamiseksi. Zapatan kuoleman jälkeen etelän vapautusarmeija hajosi hitaasti, ja lakkasi lopulta kokonaan, kun Carranza syrjäytettiin Obregónin kapinassa toukokuussa 1920.


title: Cheap Trick

text: Cheap Trick on vuonna 1972 Rockfordissa, Illinoisissa perustettu yhdysvaltalainen rockyhtye, joka alun perin toimi nimellä Sick Man Of Europe. Yhtyeen perustivat kitaristi Rick Nielsen ja basisti Tom Petersson sen jälkeen, kun heidän edellinen yritelmänsä Fuse hajosi 1970-luvun alussa julkaistuaan yhden albumin Epic Records -levy-yhtiön kautta. Yhtyeen tunnetuin ja menestyksellisin kokoonpano vakiintui syksyllä 1974, kun laulusolisti Robin Zander korvasi Randy ”Xeno” Hoganin. Rumpali Bun E. Carlos oli liittynyt joukkoon hieman aiemmin.


title: Cheap Trick

text: Vaikka yhtye oli amerikkalainen, sen musiikki perustui vahvasti 1960-luvun brittiläiseen rock- ja popperinteeseen ottaen vaikutteita The Beatlesin lisäksi hieman tuntemattomammilta orkestereilta, kuten The Movelta. Yhtye herätti huomiota myös vaikuttamalla ulospäin aika sekalaiselta seurakunnalta. Toisaalla olivat tyypilliset ”nätit pojat” Zander ja Petersson ja toisalla varsin epärockmaiset Nielsen ja Carlos. Nielsenin yleisin univormu lavalla alkuvaiheissa oli baseball-hattu, rusetti ja villatakki, Carlos puolestaan pukeutui valkoisiin kauluspaitoihin, mustiin suoriin housuihin ja solmioon.


title: Cheap Trick

text: Yhtye solmi levytyssopimuksen Epic Recordsin kanssa elokuussa 1976 ja julkaisi nopeassa tahdissa kolme albumia, "Cheap Trick" (1977), "In Color" (1977) ja "Heaven Tonight" (1978), jotka kaikki lasketaan yhtyeen klassisimpien levytysten joukkoon. Viimeksi mainittu sisältää yhtyeen kenties kaikkein tunnetuimman kappaleen ”Surrender” (mukana myös "Guitar Hero II" -videopelissä). Suuri kaupallinen läpimurto tapahtui alkuvuodesta 1979, kun Japanissa taltioitu livealbumi "At Budokan" ylsi Yhdysvalloissa Billboardin albumilistalla neljännelle sijalle. Menestysbuumia jatkoi samana vuonna julkaistu studioalbumi "Dream Police".


title: Cheap Trick

text: Petersson erosi tai erotettiin vuonna 1980 ennen "All Shook Up" -albumin julkaisua. Samaan aikaan yhtyeen menestys alkoi hiipua samanaikaisesti albumien tason kanssa. Yhtye koki pienoisen nousukauden 1980-luvun loppupuolella Peterssonin palattua kokoonpanoon, kun albumi "Lap of Luxury" ylsi miljoonamyyntiin Yhdysvalloissa ja ”The Flame” -singlestä tuli yhtyeen ensimmäinen ykköshitti.


title: Cheap Trick

text: Nousukausi jäi lyhyeksi, ja lopulta vuonna 1991 yhtye ja Epic Records päättivät 15 vuotta kestäneen yhteistyönsä. Cheap Trick siirtyi Warner Brothersin leipiin. Siirrolla ei ollut toivottua vaikutusta, sillä vuonna 1994 julkaistu "Woke Up With A Monster" oli yhtyeen heikoimmin menestyneitä albumeita. Yhteistyö Warnerin kanssa jäi yhden albumin mittaiseksi ja kesällä 1997 ilmestynyt yhtyeen nimeä kantanut albumi "Cheap Trick" ilmestyi pienellä Red Ant -levymerkillä, joka ajautui konkurssiin vain kolme kuukautta albumin julkaisemisen jälkeen.


title: Cheap Trick

text: Vuonna 1998 yhtye perusti oman levymerkkinsä Cheap Trick Unlimited, jonka kautta julkaistiin vuonna 1999 ilmestynyt, Chicagossa taltioitu live-albumi "Music For Hangovers". joka koostui neljän ensimmäisen studioalbumin materiaalista ja sisälsi vierailevina artisteina The Smashing Pumpkins -yhtyeen jäseniä kahdella raidalla. Samana vuonna yhtye teki tunnusmusiikin televisiosarjaan "70’s Show". Tunnuskappale perustui Big Star -yhtyeen 1972 ilmestyneeseen kappaleeseen ”In the Street”.


title: Cheap Trick

text: 2000-luvulla yhtye on julkaissut studioalbumeita tasaisin väliajoin, viimeisimpänä kesäkuussa 2009 ilmestynyt "The Latest". Saman vuoden elokuussa yhtye julkaisi live-albumin "Sgt. Pepper Live", joka oli yhtyeen versio The Beatlesin legendaarisesta "Sgt. Pepper’s Lonely Hearts Club Band" -albumista. Albumin äänittäjänä toimi Beatlesin alkuperäiselläkin albumilla samassa tehtävässä toiminut Geoff Emerick.


title: Cheap Trick

text: Pitkään selkävaivoista kärsinyt Bun E. Carlos jäi pois yhtyeen kiertuekokoonpanosta keväällä 2010 ja hänen paikkansa keikkarumpalina otti Rick Nielsenin poika Daxx. Carlos jatkoi kuitenkin yhtyeen jäsenenä.


title: Cheap Trick

text: Cheap Trick on ollut suuri vaikuttaja monille 1980- ja 1990-lukujen rockyhtyeille. Muun muassa The Smashing Pumpkinsin Billy Corgan ja Nirvanan Kurt Cobain ovat maininneet yhtyeen yhtenä suurimmista innoittajistaan.


title: Cheap Trick

text: 1980-luvulla yhtyeen turvamiehenä toimi suomalainen, myöhemmin poliitikkonakin tunnettu Tony Halme.


title: Janick Gers

text: Janick Robert Gers (s. 27. tammikuuta 1957) on brittiläinen muusikko. Hänet tunnetaan parhaiten urastaan metallimusiikkia esittävän Iron Maiden -yhtyeen kitaristina. Hän on esiintynyt yhtyeessä vuodesta 1990 lähtien.


title: Janick Gers

text: Gersillä on puolisonsa Sandran kanssa kaksi lasta. He asuvat Yarmin kaupungissa Englannissa.


title: Janick Gers

text: Gers perusti vuonna 1975 White Spirit -yhtyeen rumpali Graeme Crallen kanssa ja levytti yhtyeen kanssa yhden albumin, vuonna 1980 julkaistun "White Spiritin". Yhtyeen ura ei lähtenyt debyyttialbumin myötä juurikaan nousuun ja Gers lähti yhtyeestä liittyäkseen Deep Purplen entisen laulajan, Ian Gillanin, perustamaan Gillan-yhtyeeseen, joka kaipasi uutta kitaristia Bernie Tormén erottua yhtyeestä vuonna 1981.


title: Janick Gers

text: Janick debytoi Gillanin kitaristina yhtyeen viidennellä studioalbumilla "Double Trouble", jolle hän myös kirjoitti Ian Gillanin, basisti John McCoyn ja rumpali Mick Underwoodin kanssa kappaleen "Sunbeam". "Double Trouble" julkaistiin vuoden 1981 syksyllä ja se nousi Britannian albumilistalla sijalle 12. Gillanin seuraavalle albumille "Magic" Gers oli kirjoittamassa kappaleita "What's the Matter" ja "Bluesy Blue Sea". Albumi nousi brittilistalla sijalle 17, mutta jäi yhtyeen uran viimeiseksi Ian Gillanin liityttyä Black Sabbathin laulajaksi vuonna 1983.


title: Janick Gers

text: Vuonna 1985 Gers liittyi kitaristiksi Gogmagogiin, jossa vaikuttivat myös Iron Maidenin kahdella ensimmäisellä albumilla laulanut Paul Di’Anno ja kolmella ensimmäisellä albumilla esiintynyt rumpali Clive Burr, entinen Def Leppard-kitaristi Pete Willis ja Whitesnake-yhtyeen basisti Neil Murray. Gogmagog jäi kuitenkin varsin lyhytkestoiseksi yhtyeprojektiksi, ja yhtyeen ainoaksi julkaisuksi jäi EP-levy "I Will Be There".


title: Janick Gers

text: Iron Maidenin laulaja Bruce Dickinson otti Gersiin yhteyttä vuonna 1989 ja kutsui tämän nauhoittamaan kappaletta "Bring Your Daughter... to the Slaughter" kauhuelokuvan "Painajainen Elm Streetillä 5 – Painajaisten lapsi" soundtrack-albumille. Yhden kappaleen nauhoittamisen sijaan Dickinson päätyi nauhoittamaan kokonaisen sooloalbumin Gersin, basisti Andy Carrin ja rumpali Fabio Del Rion kanssa. Gers pääsi kirjoittamaan albumille myös runsaasti kappalemateriaalia: kymmenen kappaleen mittaiselle albumille Dickinson kirjoitti itsenäisesti ainoastaan kappaleen "No Lies" ja kappale "All the Young Dudes" oli alun perin David Bowien levyttämä, joten Gers pääsi esittelemään sävellysosaamistaan peräti kahdeksassa eri kappaleessa. 1990-luvun alussa Gers soitti Dickinsonin sooloalbumin ohella myös Derek "Fish" Dickin sooloalbumilla "Vigil in a Wilderness of Mirrors".


title: Janick Gers

text: Adrian Smith, Iron Maidenin pitkäaikainen kitaristi, erosi yhtyeestä vuonna 1990 ja Gersiä pyydettiin liittymään yhtyeeseen Smithin korvaajaksi. Hän teki ensiesiintymisensä yhtyeessä jo samana vuonna julkaistulla studioalbumilla "No Prayer for the Dying", jolle myös "Bring Your Daughter... to the Slaughter" levytettiin uudelleen. Kappale julkaistiin myös singlenä ja se nousi Britannian singlelistan kärkeen albumin ollessaan parhaimmillaan albumilistan toisena. Kriitikoiden keskuudessa albumi ei kuitenkaan menestynyt, ja monet vieroksuivat yhtyeen uutta, suoraviivaisempaa ja räväkämpää tyyliä.


title: Janick Gers

text: "No Prayer for the Dyingin" aloittama musiikillinen suunta jatkui myös Iron Maidenin seuraavalla albumilla, vuoden 1992 "Fear of the Darkilla". Yhdysvalloissa Iron Maidenin suosio oli kääntymässä laskuun, mutta Britanniassa ja muualla Euroopassa yhtyeen menestys ei kokenut kovinkaan suuria menetyksiä tyylisuunnan vaihdoksesta huolimatta: "Fear of the Dark" nousi albumilistan kärkeen Britanniassa ja albumin nimikkokappaleesta on muodostunut yksi Iron Maidenin tunnetuimmista ja suosituimmista kappaleista. Albumia seuranneella maailmankiertueella yhtye konsertoi pääesiintyjänä Englannin Castle Doningtonissa Monsters of Rock -festivaaleilla ja myös Adrian Smith nousi kyseisen konsertin aikana lavalle vanhan yhtyeensä kanssa kappaleen "Running Free" ajaksi. Yhtyeen esiintyminen nauhoitettiin ja julkaistiin myöhemmin livealbumina ja -videona "Live at Donington". Vuonna 1993 yhtye ajautui kuitenkin ikävään tilanteeseen, kun laulaja Bruce Dickinson päätti lähteä yhtyeestä panostaakseen soolouraansa.


title: Janick Gers

text: Iron Maiden alkoi kuumeisesti etsimään korvaajaa Dickinsonille ja lukuisista vaihtoehdoista yhtyeen uudeksi laulajaksi valittiin lopulta Blaze Bayley. Bayley, jonka saapumisen myötä Iron Maidenin musiikki muuttui merkittävästi, debytoi yhtyeen laulajana vuonna 1995 julkaistulla albumilla "The X Factor". Albumi sai yhtyeen vanhemmilta ihailijoilta ristiriitaisen vastaanoton ja esimerkiksi Yhdysvalloissa Billboard 200 -listalla albumin sijoitus oli vaatimaton 147. Gers oli mukana kirjoittamassa albumille yhteensä seitsemää kappaletta, mukaan lukien singlejulkaisuja "Man on the Edge" ja "Lord of the Flies".


title: Janick Gers

text: Vuonna 1998 julkaistu albumi "Virtual XI" jäi Blaze Bayleyn viimeiseksi Iron Maidenissa, sillä albumia seuranneen kiertueen päätyttyä yhtye vahvisti sekä Bruce Dickinsonin että Adrian Smithin palaavan yhtyeeseen. Vaikka Smith, jonka tilalle Gers oli 1990-luvun alussa pestattu, teki paluun yhtyeeseen myös Gers jäi Iron Maideniin minkä johdosta yhtyeen kokoonpano kasvoi kuusihenkiseksi ja kolmen kitaristin - Gersin, Smithin ja Dave Murrayn - kokoiseksi.


title: Janick Gers

text: Kuusihenkisen, kolmen kitaristin Iron Maidenin ensimmäinen albumi "Brave New World" julkaistiin toukokuussa 2000, ja albumia seurasi massiivinen maailmankiertue, joka kulminoitui yhtyeelle tuttuun Rock in Rio -festivaaliin vuonna 2001. Yhtye esiintyi festivaalin pääesiintyjänä yli 250 000 hengen yleisölle ja konsertti julkaistiin myöhemmin livealbumina ja -DVD:nä "Rock in Rio". Vuonna 2003 julkaistu, uusi studioalbumi "Dance of Death" oli jälleen voittoisa julkaisu yhtyeelle ja Gersin ja basisti Steve Harrisin säveltämä nimikkokappale "Dance Of Death" on muodostunut yhdeksi yhtyeen 2000-luvun tuotannon suosituimmista kappaleista.


title: Janick Gers

text: Vuonna 2006 Iron Maidenin uuden "A Matter of Life and Death" -studioalbumin nauhoittamisen ohella Gers vieraili entisen yhtyetoverinsa Ian Gillanin sooloalbumilla "Gillan’s Inn", joka koostui Gillanin uran merkittävimpien kappaleiden uudelleennauhoitetuista versioista.


title: Janick Gers

text: Gers on läpi muusikonuransa suosinut Fender Stratocaster -kitaroita. Hänen käyttämänsä Stratocaster-kitarat ovat useimmiten valkoisia tai mustia ja niiden otelauta on valmistettu tummasta ruusupuusta. Hän käyttää kitaroissaan Seymour Duncan JB Jr- ja Hot Rails-mikrofoneja. Akustisista kitaroista Gers suosii useimmiten Gibson Les Paulin Gibson Chet Atkins -mallia, jota hän soittaa Iron Maidenin konserteissa muun muassa kappaleessa "Dance of Death".


title: Janick Gers

text: Dave Murrayn ja Adrian Smithin tapaan myös Gers käyttää Marshallin valmistamia äänentoistolaitteita. Esiintyessään lavalla hän ei käytä kitaroissaan pedaaleja, minkä johdosta hänen kitarateknikkonsa operoi Gersin MIDI Foot Controller -pedaalia lavan ulkopuolella. Gers käyttää kitaroissaan Ernie Ballin valmistamia kieliä.


title: Kevin Spacey

text: Kevin Spacey Fowler (s. 26. heinäkuuta 1959 South Orange, New Jersey, Yhdysvallat) on yhdysvaltalainen Oscar-palkittu näyttelijä, ohjaaja ja tuottaja. Hän aloitti uransa teatterissa 1980-luvulla ja näytteli sivurooleja elokuvissa ja televisiosarjoissa. Hän sai ensimmäisen Oscar-palkintonsa parhaasta miessivuosasta roolistaan rikoselokuvassa "Epäillyt" (1995). Myöhemmin hänet palkittiin parhaan miespääosan Oscar-palkinnolla draamaelokuvasta "American Beauty" (1999).


title: Kevin Spacey

text: Spacey on uransa aikana ollut useita kertoja Golden Globe- ja Emmy-ehdokkaana. Hän on näytellyt muun muassa psykologisessa jännityselokuvassa "Seitsemän" (1995), rikoselokuvassa "L.A. Confidential" (1997) sekä draamaelokuvassa "Anna hyvän kiertää" (2000). Spacey näytteli Teräsmiehen arkkivihollista Lex Luthoria supersankarielokuvassa "Superman Returns" (2006). Vuodesta 2013 lähtien hän on esiintynyt Netflixin poliittisen draamasarjan "House of Cardsin" pääroolissa, minkä lisäksi hän toimii sen vastaavana tuottajana. Hän voitti parhaan miespääosan Golden Globen roolistaan vuonna 2015.


title: Kevin Spacey

text: Kevin Spaceyn vanhemmat olivat sihteeri Kathleen Ann Fowler (o.s. Knutson, 1931–2003) ja tekninen kirjoittaja Thomas Geoffrey Fowler (1924–1992). Hänellä on kaksi vanhempaa sisarusta, Julie ja Randy Fowler. Spaceyn sukujuuret ovat Ruotsista, Englannista ja Walesista. Hän syntyi South Orangessa New Jerseyssä ja vietti lapsuutensa Kaliforniassa, jonne perhe muutti Spaceyn ollessa nelivuotias. Hän kävi kymmenennen ja yhdennentoista luokan Canoga Park High Schoolissa ja valmistui Chatsworth High Schoolista. Spacey esiintyi seniorivuonnaan näytelmässä "The Sound of Music" Georg von Trappina ja otti taiteilijanimekseen toisen nimensä ja isoäitinsä tyttönimen Spaceyn. Hän yritti muutaman vuoden ajan hankkia menestystä koomikkona ennen pääsyä Juilliardiin. Opiskeluaikanaan hän myös esitti stand up -komiikkaa keilauskisoissa.


title: Kevin Spacey

text: Spacey opiskeli vuosina 1979–1981 näyttelemistä Juilliard Schoolissa. Hän keskeytti opintonsa vuonna 1981 ja teki samana vuonna ensimmäisen lavaesiintymisensä ammattilaisena New Yorkin Shakespeare-festivaaleilla esitetyssä näytelmän "Henrik VI" ensimmäisessä osassa. Ensimmäisen Broadway-esiintymisensä hän teki seuraavana vuonna Henrik Ibsenin näytelmässä "Kummittelijoita". Spacey on ollut teatteriurallaan kahdesti ehdolla Tony-palkinnon saajaksi, vuonna 1991, jolloin hänet myös palkittiin sivuosaroolistaan Neil Simonin kirjoittamassa näytelmässä "Lost in Yonkers", ja vuonna 1999 pääosaroolistaan Eugene O’Neillin kirjoittamassa näytelmässä "The Iceman Cometh".


title: Kevin Spacey

text: Spaceyn elokuvaura alkoi vuonna 1986, jolloin hän esitti pientä roolia, varasta metrossa, romanttisessa komediassa "Sydän karrella". Läpimurtonsa suuremman yleisön tietoisuuteen hän teki esitettyään Roger ”Verbal” Kintiä elokuvassa "Epäillyt". Hän sai roolistaan parhaan miessivuosan Oscar-palkinnon. Toisen Oscarin hän sai näyteltyään päähenkilöä, keski-iän kriisiä potevaa Lester Burnhamia mustassa komediassa "American Beauty", joka sai ensi-iltansa vuonna 1999. Hänet palkittiin tuosta roolista myös muun muassa Bafta- ja SAG-palkinnolla. Golden Globe -ehdokkaana Spacey on ollut kuudesti, kahdesti kategoriassa paras miespääosa draamaelokuvassa (elokuvista "American Beauty" ja "Laivauutisia"), kahdesti kategoriassa paras miespääosa musikaali- tai komediaelokuvassa (elokuvista "Beyond the Sea" ja "Casino Jack"), kerran kategoriassa paras miessivuosa elokuvassa (elokuvasta "Epäillyt") ja kerran kategoriassa paras miespääosa minisarjassa tai televisioelokuvassa (televisioelokuvasta "Uudelleenlaskenta"). BAFTA-ehdokkaana hän on ollut "American Beauty" -roolinsa lisäksi elokuvista "L.A. Confidential", jossa hänen roolihenkilönsä on etsivä Jack Vincennes, ja "Laivauutisia". Spaceyn muihin elokuvarooleihin lukeutuvat muun muassa sarjamurhaaja John Doe elokuvassa "Seitsemän" sekä Teräsmiehen arkkivihollinen Lex Luthor elokuvassa "Superman Returns". Spacey näytteli myös Eugene Simonetia elokuvassa "Anna hyvän kiertää" (2000).


title: Kevin Spacey

text: Vuonna 1997 Spacey perusti tuotantoyhtiön Trigger Street Productions yhdessä Dana Brunettin kanssa. Elokuviin, joissa hän on ollut tuottajana, lukeutuvat muun muassa "Kalavelkoja hollywoodilaisittain" ja "Beyond the Sea", joissa hän itsekin näytteli, ja "Minin eka kerta". Elokuva "The Social Network", jonka vastaavana tuottajana hän toimi, sai tammikuussa 2011 vuoden 2010 parhaan draamaelokuvan Golden Globe -palkinnon. Elokuva "Beyond the Sea", joka kertoo muusikko Bobby Darinista, oli myös hänen käsikirjoittamansa ja ohjaamansa. Ensimmäinen elokuva, jonka hän ohjasi, oli rikosdraama "Albiino alligaattori".


title: Kevin Spacey

text:
Paitsi näyttelijänä, tuottajana, käsikirjoittajana ja ohjaajana, Spacey on toiminut myös teatterinjohtajana. Hän aloitti vuonna 2003 lontoolaisen Old Vic -teatterin taiteellisena johtajana. Spacey on toiminut Britanniassa myös teatteritaiteen vierailevana professorina Oxfordin yliopiston St Catherine’s Collegessa.
Spacey sai vuonna 1999 tähden Hollywood Walk of Famelle.


title: Kevin Spacey

text: Lokakuussa 2017 näyttelijä Anthony Rapp syytti Spaceytä seksuaalisesta ahdistelusta, joka tapahtui vuonna 1986. Sen myötä tuli julkisuuteen myös useita muita henkilöitä, jotka syyttivät Spaceytä ahdistelusta. Syytösten seurauksena Netflix katkaisi kaikki suhteet Spaceyyn ja "House of Cardsin" viimeinen tuotantokausi tehdään ilman sarjan pääosanäyttelijää Spaceytä. Heinäkuussa 2018 tuli esille uusia Spaceyyn kohdistettuja ahdistelusyytöksiä. "The Guardian" -lehden mukaan selvityksessä oli tullut esiin parikymmentä häirintätapausta ajalta, jolloin Spacey johti Old Vic-teatteria Lontoossa. Hiljattain esiin tulleet kolme tapausta on yhdistetty Britannian poliisin nimeämättömään epäiltyyn, joka on ollut kolmen aiemman tapauksen tutkinnan kohteena. Myös näyttelijä Guy Pearce on haastattelussa vihjannut epäsuorasti Spaceyn ahdistelleen häntä "L.A. Confidential" -elokuvan kuvauksissa vuonna 1997. Spacey ei ole itse kommentoinut syytöksiä marraskuun 2017 jälkeen, jolloin hän ilmoitti hakeutuvansa hoitoon.


title: Kevin Spacey

text: Spaceylle luetaan Nantucketissa Massachusettsissa 7. tammikuuta 2019 syyte seksuaalisesta ahdistelusta. Syytteen mukaan hän oli ahdistellut tekohetkellä 18-vuotiasta nuorukaista juotettuaan hänet ensin humalaan.


title: Yrjö VI

text: Yrjö VI (, syntymänimeltään "Albert Frederick Arthur George"; ) oli Britannian kuningas vuosina 1936–1952. Yrjö VI oli paitsi Ison-Britannian ja Pohjois-Irlannin yhdistyneen kuningaskunnan ja merentakaisten dominioiden hallitsija, myös viimeinen Intian keisari vuoteen 1947, viimeinen Irlannin kuningas vuoteen 1949 ja viimeinen Pakistanin kuningas vuoteen 1952. Yrjö VI nousi yllättäen valtaistuimelle veljensä Edvard VIII:n luovuttua kruunusta. Hän oli kolmas brittiläinen monarkki Windsorin suvusta.


title: Yrjö VI

text: Yrjö VI syntyi Sandringhamin kartanon York Cottagessa, Norfolkissa. Hänen isänsä oli prinssi George, Yorkin herttua (myöhemmin Yrjö V) ja äitinsä Yorkin herttuatar, myöhemmin kuningatar Mary.


title: Yrjö VI

text: Albert oli lapsena sairaalloinen ja hänet jätettiin usein kuninkaallisen lastenhoitajan hoiviin. Hän kärsi vakavasta änkytyksestä ja pakotettiin kirjoittamaan oikealla kädellä, vaikka oli vasenkätinen. Lisäksi hän kärsi kroonisista vatsavaivoista ja pihtipolvista, joiden takia hän joutui käyttämään tukia. Puheterapian avulla hän sai änkytyksensä vähenemään siedettäväksi vuoteen 1927 mennessä, mutta jatkoi terapiaa loppuelämänsä.


title: Yrjö VI

text: Vuonna 1909 Albert liittyi kuninkaalliseen laivastoon kadetiksi. Hän palveli ensimmäisen maailmansodan aikana, ja osallistui Skagerrakin taisteluun "HMS Collingwoodilla". Vuonna 1917 hän liittyi kuninkaallisiin ilmavoimiin, muttei enää osallistunut taisteluihin.


title: Yrjö VI

text: Vuonna 1920 Albert sai Yorkin herttuan, Invernessin jaarlin ja Killarneyn paronin arvonimet ja alkoi edustaa isäänsä kuninkaallisissa velvollisuuksissa.


title: Yrjö VI

text: Hän nai lady Elizabeth Bowes-Lyonin 26. huhtikuuta 1923 Westminster Abbeyssa. Juuri perustettu radioyhtiö BBC olisi halunnut tallentaa ja lähettää tilaisuuden, mutta tuomiokapitulin mielestä avioliittoon vihkiminen ei sopinut radio-ohjelmaksi. Lady Elizabethista tuli avioiduttuaan Yorkin herttuatar. Pariskunta sai kaksi lasta, jotka olivat Elizabeth eli tuleva kuningatar Elisabet II (s. 1926) ja prinsessa Margaret (1930–2002).


title: Yrjö VI

text: Kuningas Yrjö V kuoli 20. tammikuuta 1936 ja Albertin veli, prinssi Edward nousi valtaistuimelle ottaen nimen Edvard VIII. Hän oli naimaton, joten Albert oli seuraavana perintöjärjestyksessä. Edvard VIII kuitenkin luopui kruunusta 11. joulukuuta 1936 mennäkseen naimisiin eronneen Wallis Simpsonin kanssa. Albertista tuli nyt vasten tahtoaan kuningas, ja hänen sanotaan itkeneen tuntikausia äitinsä kuningatar Maryn luona kuultuaan veljensä päätöksestä.


title: Yrjö VI

text: Albert otti hallitsijanimekseen Yrjö VI, minkä avulla hän halusi osoittaa huolehtivansa kuningashuoneen perinteistä ja jatkuvuudesta.


title: Yrjö VI

text: Yrjö VI:n kruunaus tapahtui 12. toukokuuta 1937. Toisen maailmansodan alla kuningaspari otti aluksi sovittelevan asenteen Adolf Hitleriä kohtaan ja tuki Neville Chamberlainia hänen palattuaan neuvottelemasta Münchenin sopimusta 1938. Chamberlainin esiintyminen yhdessä kuningasparin kanssa Buckinghamin palatsin parvekkeellä raivostutti myöntyväisyyslinjan vastustajat, mukaan lukien Winston Churchillin.


title: Yrjö VI

text: Vuonna 1939 kuningaspari vieraili Kanadassa ja Yhdysvalloissa ensimmäisinä hallitsevina brittimonarkkeina. Kun sota syttyi Yrjö VI ja kuningatar Elisabet päättivät jäädä Lontooseen, eivätkä paenneet Kanadaan, kuten suositeltiin. Virallisesti he asuivat koko ajan Buckinghamin palatsissa, mutta pakenivat pommituksia Windsorin linnaan, jossa heidän lapsensa olivat koko sodan ajan. Eräässä pommituksessa myös Buckinghamin palatsi sai osuman, ja muun muassa palatsin kappeli tuhoutui täysin.


title: Yrjö VI

text:
Hänen kautensa aikana myös brittiläinen imperiumi mureni. Intiasta tuli ensimmäisenä itsenäinen dominio.
Yrjö VI piti Intian keisarin arvonimeä Intian tasavallaksi julistamiseen asti 1950. Irlannin parlamentti, Oireachtas Éireann, sääti 1948 lain, joka 18. huhtikuuta voimaan tullessaan muutti Irlannin valtiomuodon tasavallaksi. Intian päätös 1950 tunnustaa Yrjö VI kansainyhteisön pääksi lisäsi tämän arvonimen kuninkaallisiin arvonimiin.


title: Yrjö VI

text: Sodan jälkeen kuninkaan terveys heikkeni. Tupakoinnista oli seurannut keuhkosyöpä. Yrjö VI kuoli 6. helmikuuta 1952 ja haudattiin 15. helmikuuta Pyhän Yrjänän kappeliin Windsorin linnassa.


title: La Défense

text: La Défense on Pariisin laidalla sijaitseva liikekaupunginosa, joka sijaitsee Nanterren, Puteaux’n ja Courbevoien kuntien alueella.


title: La Défense

text: La Défensen alueen tunnetuin rakennus on riemukaarta muistuttava Grande Arche. Se muodostaa samalla päätepisteen Pariisin keskustasta, Louvren sisäpihalta länteen johtavalle noin 8 kilometrin pituiselle leveiden katujen, aukioiden ja historiallisten rakennusten akselille ("Axe historique" eli historiallinen akseli), jonka osia ovat Tuileries-puiston suuri puistokäytävä, Avenue des Champs-Élysées, Avenue de la Grande Armée, Neuilly-sur-Seinen pääkatu Avenue Charles de Gaulle sekä silta Pont de Neuilly. Saman akselin varrella ovat myös Place de la Concorde obeliskeineen sekä Pariisin suuri Riemukaari. Champs-Élysées:ltä tai Tuileries'stä katsottuna La Défense ja Grande Arche ovat suoraan Riemukaaren takana.


title: La Défense

text: Nimi Défense merkitsee puolustusta. Alue on saanut nimensä Pariisista Nanterreen johtavan tien varrelle vuonna 1883 rakennetusta patsaasta ("La Défense de Paris") joka rakennettiin kunnianosoitukseksi sotilaille jotka puolustivat Pariisia Ranskan-Preussin sodassa.


title: La Défense

text: Patsaan pystyttämisen jälkeenkin Défensen alue oli kauan syrjäistä esikaupunkialuetta, pääosin teollisuusaluetta. Nykyiselleen aluetta on alettu rakentaa vuodesta 1958 lähtien, jolloin Ranskan valtio perusti alueen rakennustöitä johtamaan erityisen toimikunnan, "l'Établissement public pour l'aménagement de La Défense" (EPAD). Sitä ennen alueelle oli jo alettu rakentaa suurta näyttelyrakennusta, "Centre des nouvelles industries et technologies" (Uusien teollisuudenhaarojen ja teknologioiden keskus, CNIT), joka valmistui vuonna 1958. Ensimmäinen toimistorakennus valmistui alueelle vuonna 1966.


title: Emanuel II

text: Emanuel II (19. maaliskuuta 1889, Lissabon – 2. heinäkuuta 1932) ("Manuel Maria Filipe Carlos Amélio Luís Miguel Rafael Gabriel Gonzaga Francisco de Assis Eugénio") lisänimiltään "patriootti" (portugaliksi "o Patriota") tai kaivattu kuningas ("o Rei Saudade") oli Portugalin viimeinen kuningas vuosina 1908–1910. Hän tuli valtaan isänsä Kaarle I:n ("Carlos") ja veljensä Luís Filipen (1887–1908) salamurhan jälkeen, jossa hän myös itse haavoittui.


title: Emanuel II

text: Kuningas yritti pelastaa asemansa erottamalla diktaattori João Francon ja hänen hallituksensa 1908. Maahan luvattiin vapaat vaalit, jotka sosialistit ja tasavaltalaiset voittivat ylivoimaisella enemmistöllä. Vallankumous puhkesi 4. lokakuuta 1910 ja Emanuel II pakeni perheineen Gibraltarille, kun hänen palatsiaan alettiin pommittaa, ja sieltä edelleen Isoon-Britanniaan.


title: Emanuel II

text: Hän eli maanpaossa Britanniassa ja nai 1913 Augusta Viktorian, Hohenzollern-Sigmaringenin prinsessan (1890–1966). Hän kirjoitti arvokkaan oppaan keskiaikaiseen ja renenssanssin ajan Portugalin kirjallisuuteen, mutta kuoli nuorena Fulwell Parkissa, Twickenhamissa, Middlesexin kreivikunnassa Englannissa. Rojalistiliikkeet eivät saaneet palautettua Bragançan sukua Portugalin valtaistuimelle.


title: Altair 8800

text: MITS Altair 8800 oli varhainen Intel 8080-suorittimeen perustuva mikrotietokone, jota myytiin rakennussarjana elektroniikkaharrastajille Popular Electronics -lehden kautta vuodesta 1975 alkaen. Altairin suosio yllätti suunnittelijansa, sillä sitä myytiin jo ensimmäisen kuukauden aikana useita tuhansia kappaleita.


title: Altair 8800

text: Altairin laajentamattomassa perusmallissa oli suorittimen lisäksi käytännössä vain "Altair-väylä", jota myöhemmin kutsuttiin S-100 -laajennusväyläksi, ja 256 tavua RAM-muistia. Muistin ja suorittimen käsittely tapahtui kytkimiä ja valoja käyttävän etupaneelin kautta samoin kuin useissa minitietokoneissa. Harrastajat kuitenkin suunnittelivat ja toteuttivat koneelle muun muassa muistilaajennuksia ja liitäntöjä erilaisten lisälaitteiden kuten päätteiden ja reikänauhalukijoiden liittämiseen.


title: Altair 8800

text: Altair 8800 on historiallisesti merkittävä paitsi ensimmäisenä suosittuna harrastelijatietokoneena, myös koneena, jolle Paul Allenin ja Bill Gatesin perustama Microsoft julkaisi ensimmäisen ohjelmansa, BASIC-tulkin, vuonna 1975.


title: Yrjö II (Kreikka)

text: Yrjö II (, "Geórgios II", 19. heinäkuuta 1890–1. huhtikuuta 1947) oli Kreikan kuningas, joka hallitsi Kreikkaa vuosina 1922–1923 ja 1935–1947. Jälkimmäisen valtakauden alkuvaiheessa ennen toista maailmansotaa sotilasdiktaattori Ioánnis Metaxás kohosi merkittävään asemaan.


title: Yrjö II (Kreikka)

text: Yrjö II syntyi Tatóin palatsissa, lähellä Ateenaa Konstantin I:n (1868–1923) ja Preussin prinsessa Sofian (1870–1932) vanhimpana poikana. Hän avioitui Romanian prinsessa Elisabetin kanssa Bukarestissa 27. helmikuuta 1921. Heillä ei ollut lapsia, ja he erosivat 1935. Yrjöstä tuli kruununprinssi isänsä Konstantinin noustessa Kreikan valtaistuimelle maaliskuussa 1913. Kreikka pysyi syttyneessä I maailmansodassa puolueettomana, mutta maassa vallitsi valtataistelu saksalaissuuntautuneen kuningas Konstantinin ja englantilais-ranskalaisesti suuntautuneen pääministeri Elefthérios Venizéloksen välillä. Kesäkuussa 1917 tilanne johti siihen, että kuningas Konstantin luopui kruunusta, mutta seuraajaksi ei tullutkaan Yrjöä, vaan hänen nuorempi veljensä Aleksanteri. Yrjöä pidettiin isänsä tavoin poliittisesti liiaksi saksalaismyönteisenä.


title: Yrjö II (Kreikka)

text: Veljensä Aleksanterin tapaturmaisen kuoleman ja isänsä Konstantinin kuninkaaksi paluun jälkeen koitti Yrjön aika Kreikan kuninkaana. Kreikka oli aloittanut sodan Turkkia vastaan keväällä 1919. Alun menestyksen jälkeen sotaonni oli kääntynyt tappioksi Kreikalle. Tässä tilanteessa Yrjö II nousi Kreikan valtaistuimelle isänsä kruunustaluopumisen jälkeen 27. syyskuuta 1922.


title: Yrjö II (Kreikka)

text: Tilanne kuningasvaltaa ja tasavaltaa kannattavien välillä säilyi jännittyneenä. Syksyn 1923 tasavaltalaisten parlamenttivaalivoiton ja lokakuussa kuningasvallan kannattajien epäonnistuneen vallankaappausyrityksen seurauksena Yrjö poistui 19. joulukuuta 1923 maasta. Hän pakeni vaimonsa kotimaahan Romaniaan, ja eli myöhemmin Isossa-Britanniassa. Kreikka julistettiin tasavallaksi 25. maaliskuuta 1924. Vajaa kaksi viikkoa aikaisemmin maassa oli suoritettu kansanäänestys tasavaltaan siirtymisestä, ja se sai 70% kannatuksen.


title: Yrjö II (Kreikka)

text: Tasavallan aika Kreikassa oli hyvin epävakaa. Oli useita hallituksia ja vallankaappauksia. Tasavallan ajan suureksi nimeksi nousi kenraali Geórgios Kondýlis, jonka johdolla Kreikka vaihtoi valtiomuodon tasavallasta kuningaskunnaksi. 3. marraskuuta 1935 suoritetussa kansanäänestyksessä kuninkaan paluu sai lähes 98% kannatuksen.


title: Yrjö II (Kreikka)

text: Vuoden 1936 maassa suoritettiin parlamenttivaalit, jossa oikeistovoimien johtaja Panagís Tsaldáris ja tasavaltainen Venizéloksen puolueen edustaja Themistoklís Sofoúlis tulivat tasavahvoiksi kommunistien toimiessa vaankielipuolueena. Kondýliksen vuoden 1936 alussa tapahtuneen kuoleman jälkeen maan vahvaksi mieheksi nousi kenraali Ioánnis Metaxás, josta tuli huhtikuussa 1936 pääministeri. 4. elokuuta 1936 Metaxás julisti maassa hätätilan ja ajoi parlamentissa läpi poikkeusvaltuudet hallitukselleen. Sen jälkeen aina toiseen maailmansodan alkuun maassa vallitsi Metaxáksen diktatuuri.


title: Yrjö II (Kreikka)

text: Toinen maailmansota Kreikan osalta alkoi lokakuussa 1940, jolloin Italia hyökkäsi Albaniasta kohti Kreikkaa. Kreikkalaiset taistelivat menestyksellisesti työntäen rintaman italialaisten hallitsemalle alueelle Albaniaan. Kenraali Metaxáksen tammikuussa 1941 tapahtuneen kuolemaan jälkeen Kreikka joutui vielä uuden maahantunkeutumisen kohteeksi. Saksa hyökkäsi huhtikuussa 1941 Jugoslaviaan ja edelleen Kreikkaan. Kuningas Yrjö pakeni hallituksensa kanssa 23. huhtikuuta Kreetalle. Siellä kuningas pakolaishallituksineen pystyi olemaan toukokuun lopulle, jolloin Saksan hyökättyä saarelle kuningas ja hallitus joutuivat pakenemaan Egyptiin. Sieltä kuningas Yrjö siirtyi edelleen Britanniaan sotavuosiksi.


title: Yrjö II (Kreikka)

text: Saksan miehityksen päättyessä syksyllä 1944 Kreikka ajautui kaaokseen. Brittiläiset joukot tukivat pakolaishallituksen joukkoja taisteluissa kommunistista ELAS:ia vastaan. Pysyessään vielä maanpaossa Egyptissä kuningas Yrjö nimitti Iso-Britannian hallituksen suosituksesta valtionhoitajaksi Ateenan ortodoksisen patriarkan Damaskinóksen, joka johti maata aina Yrjön paluuseen asti eli siihen asti, kunnes poliittinen tilanne Kreikassa olisi rauhoittunut. Syyskuun 1. päivä 1946 Kreikassa suoritettiin kansanäänestys, jossa äänestettiin kuningasvallan jatkumisesta. Kuninkaan paluuta kannattavat voimat saivat 69% koko maan äänistä. Äänestystuloksen jälkeen Yrjö II kutsuttiin uudelleen valtaan 28. syyskuuta 1946.


title: Yrjö II (Kreikka)

text: Yrjö II kuoli sydänkohtaukseen kuninkaallisessa palatsissaan Ateenassa. Yrjö II:n jälkeen kuninkaaksi tuli hänen nuorempi veljensä Paul I.


title: Yrjö II

text: Yrjö II tarkoittaa seuraavia hallitsijoita:


title: Adrien Brody

text: Adrien Brody (s. 14. huhtikuuta 1973 New York, Yhdysvallat) on yhdysvaltalainen Oscar-palkittu näyttelijä.


title: Adrien Brody

text: Brody syntyi Woodhavenissa, New Yorkin Queensissä. Hänen äitinsä on unkarilaissyntyinen kuvatoimittaja Sylvia Plachy ja isänsä amerikanjuutalainen historioitsija Elliot Brody.


title: Adrien Brody

text: Brody teki ensimmäinen elokuvaroolinsa vuonna 1989 ensi-iltansa saaneessa elokuvassa "New York Stories", jossa hänellä oli pieni sivuosarooli. Ensimmäisen pääosaroolinsa hän teki vuonna 1996 pienen budjetin elokuvassa "Ten Benny" ja ensimmäinen niin sanottu suurelokuva, jossa hänellä on merkittävä rooli, oli Terrence Malickin ohjaama, vuonna 1998 ensi-iltansa saanut sotaelokuva "Veteen piirretty viiva".


title: Adrien Brody

text: Suuren yleisön tietoisuuteen Brody nousi esiinnyttyään pääosassa Roman Polańskin ohjaamassa tositapahtumiin perustuvassa elokuvassa "Pianisti". Brody sai vuonna 2003 roolistaan puolanjuutalaisena pianistina Władysław Szpilmanina parhaan miespääosan Oscar-palkinnon. Brody on kaikkien aikojen nuorin kyseisen palkinnon voittaja. Hän oli ehdolla myös muun muassa Golden Globen ja Baftan saajaksi.


title: Paul I

text: Paul I (, 14. joulukuuta 1901 – 6. maaliskuuta 1964) oli Kreikan kuningas, joka hallitsi Kreikkaa 1. huhtikuuta 1947 – 6. maaliskuuta 1964.


title: Paul I

text: Vuodet 1917–1920 Paul eli isänsä Konstantin I:n kanssa maanpaossa. Paul oli koulutukseltaan laivaston upseeri. Vuodet 1923–1935 ja 1941–1946 hän oli maanpaossa veljensä Yrjö II:n kanssa. Toisen maailmansodan ajan hän oli Kreikan pakolaishallituksen mukana Lontoossa ja Kairossa. Kairosta hän lähetti viestejä kreikkalaisille. Hän palasi Kreikkaan 1946 ja nousi valtaan 1947 veljensä Yrjö II:n kuoleman jälkeen, kommunistien ja monarkistien sisällissodan aikana.


title: Paul I

text: 9. tammikuuta 1938 hän nai Friederike von Hannoverin. Heidän kolme lastaan ovat:


title: Konstantin II

text: Konstantin II (, s. 2. kesäkuuta 1940) oli Kreikan kuningas ja Tanskan prinssi, toimi Kreikan viimeisenä monarkkina 6. maaliskuuta 1964 – 1. kesäkuuta 1973.


title: Konstantin II

text: Konstantin II on Paul I:n ja Friederike (Frederika) von Hannoverin poika. 20-vuotiaana hän kilpaili Rooman vuoden 1960 kesäolympialaisissa ja voitti kultaa purjehduksessa Louhi-luokassa.


title: Konstantin II

text: Kuninkaana Konstantinilla oli myrskyisät välit keskustalaisen pääministerinsä Geórgios Papandréoun kanssa. Papandréoun ero vuonna 1965, hänen taisteltuaan Konstantinin kanssa armeijan hallinnasta, johti sekaannukseen ja Kreikan sotilasjuntan sotilasvallankaappaukseen 21. huhtikuuta 1967.


title: Konstantin II

text: Joulukuussa Konstantin pakeni perheineen Roomaan juntan syrjäytyksen epäonnistuttua. Monarkia jatkui valtionhoitajien alaisuudessa. Vuonna 1973 sotilasjuntta päätti monarkian ja julisti tasavallan. Joulukuussa 1974 uusi Konstantínos Karamanlíksen demokraattinen hallitus järjesti kansanäänestyksen monarkiasta, mikä vahvisti sen lopettamisen. Monarkian jatkaminen sai vain yhden kolmasosan annetuista äänistä.


title: Konstantin II

text: Konstantin oli monta vuotta ei-toivottu henkilö, sillä hän vaati entisen kuninkaallisen omaisuuden palauttamista. Oikeus tuomitsi Kreikan valtion maksamaan murto-osan Konstantinin hakemista korvauksista.


title: Konstantin II

text: Vuonna 1964 Konstantin II nai Tanskan prinsessa Anne-Marien (s. 1946), joka on Tanskan kuningattaren Margareeta II:n sisar. Avioliiton myötä Anne-Marien nimi muutettiin Anna-Mariaksi. Jos monarkia palaisi, tulisi kuninkaaksi Konstantinin jälkeen hänen vanhin poikansa. Kruununprinssinä on Pavlos (s. 1967). Pavloksen lisäksi Konstantinilla ja Anna-Marialla on neljä lasta: prinssit Nikolaos (s. 1969) ja Philippos (s. 1986) sekä prinsessat Alexia (s. 1965) ja Theodora (s. 1983).


title: Konstantin II

text: Konstantin II:n sisar Sofía on Espanjan entisen kuninkaan Juan Carlos I:n vaimo. Konstantin II ja Anna-Maria elivät pitkään maanpaossa Lontoossa ja ovat Walesin prinssi Charlesin hyviä ystäviä. Konstantin II on prinssi Williamin kummi.


title: Konstantin II

text: Vuonna 2013 Konstantin II ja Anna-Maria palasivat Kreikkaan.


title: Sting

text: Sting (oikealta nimeltään Gordon Matthew Sumner; s. 2. lokakuuta 1951 Wallsend, Tyne and Wear, Iso-Britannia) on englantilainen muusikko ja The Police -yhtyeen entinen basisti ja laulusolisti.


title: Sting

text: Gordon Sumner syntyi ja kasvoi Newcastlen liepeillä Wallsendissä. Hänen äitinsä oli klassisesti koulutettu pianisti, joka opetti poikansakin soittamaan pianoa. Sumner valmistui opettajaksi ja opetti kahden vuoden ajan St Paul’s First Schoolissa Cramlingtonissa. Hän oli kuitenkin enemmän kiinnostunut jazzista ja kitaransoitosta ja lähti Lontooseen soittamaan ammatikseen. Hän sai lempinimensä Sting (’pisto/pistin’) mustakeltaraidallisesta puserosta, jota hän piti esiintyessään.


title: Sting

text: Lontoossa rumpali Stewart Copeland perusti vuonna 1977 punk/rock-yhtyeen The Police, jonka muita jäseniä olivat Sting (laulu ja basso) ja Henry Padovani (kitara), jonka tilalle tuli pian Andy Summers. Punkia, rockia ja reggae-vaikutteita yhdistellyt yhtye teki useita kiertueita ja sai kuusi Grammy-palkintoa 1980-luvun alkupuolella.


title: Sting

text: Yhtye julkaisi lyhyessä ajassa viisi albumia, joista viimeinen, "Synchronicity" (1983) ja sen menestyssingle ”Every Breath You Take” nousivat yhtyeen tunnetuimmiksi. Maailmankiertueen jälkeen yhtye hajosi ja Sting lähti soolouralle. Yhtye palasi yhteen tekemään maailmankiertueen 2007–2008.


title: Sting

text: Vuonna 1985 eturivin jazzmuusikkojen kanssa tehty "The Dream of the Blue Turtles" oli Stingin ensimmäinen sooloalbumi, ja siitä julkaistiin single ”If You Love Somebody Set Them Free”. Albumi myi platinaa.


title: Sting

text: "Soul Cages" (1991) käsitteli Stingin vanhempien kuolemaa. Albumi voitti Grammyn, kuten myös sitä seurannut "Ten Summoner’s Tales" (1993). "Mercury Falling" (1996) käsitteli vanhenemista ja kuolevaisuutta.


title: Sting

text: Stingin ura oli huipussaan vuonna 1994. Yhdessä Bryan Adamsin ja Rod Stewartin kanssa levytetty ”All For Love” filmistä "Kolme muskettisoturia" (The Three Musketeers) oli Yhdysvaltain listan kärjessä viisi viikkoa ja myi platinalevyn verran. Tämä on ainoa Police-aikojen jälkeen tehty levy, jonka Sting on saanut Yhdysvaltojen listan kärkeen.


title: Sting

text: "Brand New Day" (1999) myi triplaplatinaa ja toi Stingille Grammyn singlestä. Vuonna 2002 Sting sai Golden Globe -palkinnon kappaleestaan ”Until...” elokuvassa "Kate & Leopold". Samana vuonna hänelle myönnettiin BRIT Award hänen kontribuutiostaan musiikissa, ja hänet otettiin Songwriters Hall of Fameen.


title: Sting

text: Vuonna 2003 Sting julkaisi albumin "Sacred Love", jossa lauloi myös Mary J. Blige; albumi toi Stingille jälleen uuden Grammyn. Samana vuonna Sting julkaisi omaelämäkertansa.


title: Sting

text: Sting on tehnyt yhteistyötä monien eri musiikkilajien artistien, kuten Mary J. Bligen, Sugababesin, P. Diddynn, Craig Davidin, The Black Eyed Peasin ja Cheb Mamin kanssa. Vuonna 2005 Sting vieraili venäläisduo t.A.T.u.:n kappaleella ”Friend or Foe” basistina. Sting on tehnyt yhteistyötä myös bosnialaisen luutunsoittaja Edin Karamazovin kanssa sekä soittanut useita kirkkokonsertteja kyseisen produktion pohjalta. Musiikki on pohjautunut John Dowlandin keskiaikaisiin teksteihin. Hankkeesta on tehty albumi "Songs from the Labyrinth".


title: Sting

text: Suomessa Sting on esiintynyt useita kertoja. Hän on konsertoinut Helsingin jäähallissa vuonna 1988, 1991,1993, Turussa Turkuhallissa 1996 ja 2000, Ruisrockissa 1997, Helsingin Finnair Stadiumilla 2001, Helsingin Hartwall Arenassa 2000 ja 2004 sekä Pori Jazzissa 2006. Vuonna 2010 Sting esiintyi Hartwall-areenalla kolmatta kertaa, tällä kertaa sinfoniaorkesteri The Royal Philharmonic Concert Orchestran kanssa Symphonicity-kiertueella. Hän esiintyi Helsingin Kaisaniemessä järjestetyssä Helsinki Classic Festival-festivaalilla vuonna 2012. Esiintyminen oli ”Back to Bass” -Euroopan kiertueen avajaiskonsertti. Viimeisin konsertti Suomessa tapahtui Helsingin Hartwall Arenassa 28. syyskuuta 2017, jonka jälkeen hän kävi seuraavana päivänä 30. syyskuuta katsomassa Turun Kaupunginteatterissa kirjoittamansa Viimeinen laiva -musikaalin ja nousi sielläkin lavalle esittämään yhdessä näyttelijöiden kanssa musikaalin tunnusmelodian "The Last Ship Sails".


title: Sting

text: Sting on esiintynyt muun muassa elokuvissa "Quadrophenia – 60-luvun kapinalliset" (1979), "The Grotesque", "Paholaisen kosketus" (1982), David Lynchin elokuvassa "Dyyni" ja elokuvassa "Puuta, heinää ja muutama vesiperä" (1998). Hän on myös vieraillut sarjoissa Simpsonit, Family Guy ja Ally McBeal.


title: Sting

text: 1980-luvun loppupuolelta alkaen Sting on näyttävästi tukenut ihmisoikeus- ja ympäristöliikettä, muun muassa Amnesty Internationalia. Hän on perustanut sademetsien suojelusäätiön vaimonsa Trudie Stylerin ja Kayapó-intiaanien kanssa.


title: MSX

text: MSX on Microsoftin Kazuhiko "Kaye" Nishin johdolla luotu yhteinen laitteistostandardi 8-bittisille kotitietokoneille. MSX-standardi on luotu vuonna 1983 julkaistun Spectravideon SV-328-mallin pohjalta. MSX-yhteensopivia mikrotietokoneita valmistivat mm. Spectravideo, Philips, Sony, Sanyo, Mitsubishi, Canon, Hitachi, Toshiba, Yamaha ja Sharp. Vuonna 1984 14 japanilaista yhtiötä oli mukana valmistuksessa.


title: MSX

text: MSX-standardin nimen merkityksestä on olemassa kaksi pääasiallista versiota. Alun perin uskottiin yleisesti kirjainten olevan lyhenne sanoista "MicroSoft eXtended", viitaten Microsoftiin ja koneiden mukana tulleeseen Microsoft BASIC -ohjelmointikieleen. Myöhemmin kuitenkin eräs MSX-standardin kehittäjistä, Kazuhiko Nishi, kertoi näkemyksenään lyhenteen muodostuvan sanoista "Machines with Software eXchangeability".


title: MSX

text: Myös Suomessa tapahtui kaupallista MSX-ohjelmakehitystä, esimerkiksi Spectravideon maahantuoja Teknopiste Oy julkaisi useita kasettipelejä sekä Spectravideon vanhemmille malleille että MSX:lle. Suomessa oli myös pitkään SVI/MSX-käyttäjäkerho nimeltä Mikroilijat ry, joka lopetti toimintansa vuonna 1997. Vieläkin Suomessa järjestetään kuitenkin aktiivisesti käyttäjäkokoontumisia.


title: MSX

text: Nykyisin MSX-tavaramerkki sekä MSX-immateriaalioikeudet kuuluvat japanilaiselle MSX Associationille, jonka virallinen edustaja Japanin ulkopuolella on hollantilainen Bazix VOF -yhtiö. Vuonna 2006 alkaa One Chip MSX -laitteen valmistus ja myös Wii-pelikonsolilla voi pelata joitain MSX-laitteille tehtyjä pelejä.


title: MSX

text: Standardista tuli vuosien varrella uusia versioita, joiden mukaiset tietokoneet olivat esimerkiksi grafiikkaominaisuuksiltaan 8-bittisten koneiden kärkipäätä ja kilpailivat jopa 16-bittisten kanssa. Pääasiassa MSX-standardi on taaksepäin yhteensopiva.


title: MSX

text:
MSX 1 -standardin mukaisessa tietokoneessa on Zilog Z80A -suoritin, 8–64 kilotavua RAM-muistia, TMS 9918 -videopiiri 16 kilotavun näyttömuistilla, AY-3-8910-äänipiiri sekä 32 kilotavun ROM-muisti, joka sisältää BIOSin ja Microsoftin kehittämän MSX-BASIC-tulkin, josta Microsoft sittemmin kehitti MS-DOSille suositun GW-BASICin, jonka jälkeläisiin nykyinen Visual Basic lukeutuu. Sega Master System -pelikonsoli pohjautuu pitkälti MSX1-tekniikkaan.Jotkut laitteet poikkesivat tästä standardista laajennetuin ominaisuuksin, esimerkiksi Spectravideo SVI-738 ja Yamaha CX5M/128, joka oli MIDI-liitäntöineen suunnattu ammattimuusikoille.MSX 2 -standardin mukaiset laitteet olivat teknisesti monella tavalla edistyksellisiä, mutta eivät saavuttaneet juurikaan menestystä Japanin, Hollannin ja Neuvostoliiton ulkopuolella. Neuvostoliitossa ne olivat monessa koulussa opetusvälineinä. Myös mm. Espanjassa, Brasiliassa ja joissakin Lähi-idän maissa oli oma käyttäjäkuntansa. Suomessa myytiin ainoastaan Sonyn MSX2-laitteita ja näitäkin ainoastaan yrityskäyttöön. MSX 1 -laitteena myydyssä Spectravideo SVI-738 X'Press -tietokoneessa oli MSX2:n V9938-videopiiri, ja se oli mahdollista laajentaa täysiveriseksi MSX 2 -laitteeksi päivittämällä ROM-piirit ja lisäämällä VRAM-muistia MSX2:n vaatimaan 64 kilotavuun.
Panasonic oli ainoa valmistaja, joka teki Turbo R -laitteita.
Kasettiasemaliitin on poistettu tästä mallista.


title: Kuume

text: Kuumeella eli pyreksialla tarkoitetaan tilaa, jossa ihmisen ruumiinlämpö kohoaa aineenvaihdunnan kiihtymisen johdosta yli normaalilämpötilan, joka on keskimäärin 37º C mutta joka voi vaihdella 35,8–37,8 asteen välillä.


title: Kuume

text: Normaalin aamuisen lämmön yläraja on useimmilla välillä 36,5–37,5 °C, mutta tässä esiintyy huomattavaa yksilöllistä vaihtelua. Illalla lämpö voi normaalistikin olla 0,5 °C korkeampi kuin aamulla. Melko vähäinenkin rasitus nostaa ruumiinlämpöä lihasten tuottaman lämmön vuoksi.


title: Kuume

text: Terveillä imeväisillä peräsuolesta mitattu lämpö saattaa olla jopa hieman yli 38 °C. Yli 41 °C:n kuume voi olla vaaraksi terveydelle ja on toisinaan merkki sairaalahoidon tarpeesta. Yli 42 °C:n kuume voi olla hengenvaarallinen. Tällöin henkilön ruumiinlämpöä lasketaan esimerkiksi viileällä suihkulla tai kosteilla pyyhkeillä, joista haihtuva vesi vie lämpöä pois iholta.


title: Kuume

text: Kulkunsa puolesta kuume voidaan jakaa kolmeen ryhmään. Yhtäjaksoinen kuume () on kyseessä, kun aamu- ja iltapäiväkuumeen erotus on vähäinen. Vaihteleva kuume ("febris remittens") on kyseessä, kun aamu- ja iltapäiväkuumeen erotus on suurehko eli 2 °C tai enemmän. Vuorotteleva kuume ("febris intermittens") on kyseessä, kun kuumeiset ja kuumeettomat päivät vuorottelevat.


title: Kuume

text: Kuumeen aiheuttaa ruumiin lämmöntuotannon ja lämmönkulutuksen välisestä tasapainotilasta huolehtivan selkäytimessä sijaitsevan lämpökeskuksen kiihottuminen. Tämä voi johtua esimerkiksi vereen joutuneiden bakteerien synnyttämien myrkkyjen vaikutuksesta. Kuume ei siis ole itsenäinen tauti vaan jonkin taudin olemassaolon oire: kuumeen nousu usein ilmaisee sen, että ihmisen ruumiin immuunijärjestelmä on aktivoitunut.


title: Kuume

text: Kuume on yleensä merkki virus- tai bakteeritartunnoista, kuten esimerkiksi flunssasta, influenssasta, poskiontelotulehduksesta ja useista muista tulehdustiloista, angiinasta tai keuhkokuumeesta. Harvinaisempia aiheuttajia ovat tietyt syöpätaudit, kuten Hodgkinin tauti. Aina kuumeen aiheuttajaa ei saada selville, ja joillain tällaista oireilua saattaa aiheuttaa HIV tai malaria.


title: Kuume

text: Yli 40 °C:n kuume ei yleensä ole tappava mutta saattaa aiheuttaa jo huomattavaa väsymystä ja kuumekouristuksia. Sen sijaan yli 42 °C:n kuume alkaa haitata elintoimintoja jo merkittävissä määrin. Poikkeuksellisen korkeaa, yleensä noin yli 42 °C:n kuumetta, kutsutaan myös hyperpyreksiaksi, mutta tällaiselle tilalle altistutaan hyvin harvoin. Sen voi aiheuttaa mm. lämpöhalvaus tai verenmyrkytys, ja tuloksena saattaa pahimmillaan olla pysyvä elinvaurio tai kuolema. Tavallisten infektioiden aiheuttamat kuumeet eivät yleensä ylitä 41 °C, eikä niistä siten jää potilaalle pysyviä haittavaikutuksia. Yli 42 °C:n kuume katsotaan olevan vaarallinen, koska se on lähellä aivojen proteiinien hajoamislämpötilaa. Ihmisen elimistö ei pysty itse toipumaan yli 43 °C:n kuumeesta, vaan tällainen kuume vaatii kylmennystä.


title: Kuume

text: Kuumeisella henkilöllä saattaa esiintyä kouristelua ja unettomuutta. Se kuitenkin johtuu ruumiinlämpötilan nopeasta noususta eikä niinkään korkeasta lämpötilasta. Kuumekouristuksia ei kuitenkaan pidetä vaarallisina, eikä niitä tulisi estää. Lapsista muutama prosentti kokee niitä kuumetilan aikana.


title: Kuulustelu

text: Kuulustelu voi tarkoittaa seuraavia:


title: MOS Technology

text: MOS Technology, toiselta nimeltään Commodore Semiconductor Group, oli Commodoren omistama mikropiirivalmistaja, joka valmisti suorittimia ja muita piirejä tietokone- ja laskinkäyttöön. MOS:n ehkä tunnetuin tuote oli 8-bittinen MOS 6502 -suoritin.


title: MOS Technology

text: Yrityksen perusti Allen-Bradley, joka halusi varmistaa toisen lähteen Texas Instrumentsin suunnittelemille mikropiireille.


title: MOS Technology

text: Vuonna 1976 Commodore osti yrityksen.


title: Espoonlahti

text: Espoonlahti () on Espoossa sijaitseva kaupunginosa numero 34, joka sijaitsee samannimisen vesistöalueen itärannalla. Espoonlahti on Suur-Espoonlahti -nimiseen suuralueeseen aluekeskus, jonka palvelut keskittyvät Espoonlahden keskukseen.


title: Espoonlahti

text:
Espoonlahden osia ovat Kivenlahti, Laurinlahti ja Espoonlahden keskus. Kaupunginosaa rajaavat lännestä alkaen Espoonlahden silta, Länsiväylä, Espoonlahden solmun pohjoispuoli, Nöykkiönkatu, Soukanväylä, Oppilaantie, Soukanreitti, Soukanpohjan ratsastuskoulu, Ristiniementie, Soukanlahden vesialue ja Espoonlahti. Kaupunkisuunnittelussa ja tilastoinnissa käytetään nimeä Kanta-Espoonlahti, johon kuuluvat edellisten lisäksi myös Soukanmäki ja Soukanniemi Alakartanontiehen asti. Artikkelissa on omaksuttu tämä rajaus.
Nykyiset asukaskeskukset ja lähiöt ovat syntyneet 1970-luvulla vanhojen, pääasiassa 1800-luvun, kalastajakylien päälle. Näiden kylien nimet ovat käytössä nykyisillä asutuskeskuksilla, joista vanhin on Soukka.


title: Espoonlahti

text: Meri rajaa Espoonlahtea kahdella suunnasta, lännessä Espoonlahti ja etelässä Suomenlahti. Maa-alue on vanhaa maankohoamisaluetta, joka on kohonnut merestä viimeisen jääkauden jälkeisinä vuosituhansina. Vanhimmat merkit ihmisen toiminnasta ovat pronssikaudella (1500–500 eaa.), jolloin alue oli saaristoa. Näin varhaisia asuinpaikkoja ei täältä tunneta, mutta aikakauden hautoja, kiviröykkiöitä, tiedetään Espoonlahdessa useita. Niistä neljä sijaitsee Laurinlahden asuntoalueella.


title: Espoonlahti

text: Vuoden 1540 maakirjassa löytyy kaksi merkintää Espoonlahden alueelta: toinen koskee nykyistä Kivenlahtea ja toinen Soukkaa. "Stensvikin" kylätontti on sijainnut Ala-Kivenlahdessa Kivenlahdenkadun, Meripoijun ja Merivalkaman tienoilla ja maakirjan mukaan siellä sijaitsi viisi taloa. Saman maakirjan mukaan Sökön kylässä oli kaksi taloa. Soukan kylätontti lienee sijainnut nykyisen Övergårdin talon luona, mutta vuonna 1698 julkaistussa Samuel Broteruksen kartassa se sijaitsi samalla paikalla kuin nykyinen Soukanpohjan kartano. Museovirasto teki vuonna 1995 koekaivauksia Espoonlahden koulun ja uimahallin välillä. Niiden perusteella voi päätellä, että Soukanlaakson notkossa virtaavan Soukanojan pohjoispuolella on mahdollisesti sijainnut vanha keskiaikainen kylätontti.


title: Espoonlahti

text: Espoon kaavoitus lähti liikkeelle 1960-luvun alussa yksittäisiä alueita koskeneilla kaavoitussopimuksilla. Yksi niistä oli 1 200 hehtaaria ja 11 kilometriä rantaviivaa Kurttilasta Soukanniemelle käsittänyt "Lounaisrannikko". Tehtävä annettiin Alvar Aallolle 1963. Hänen maisema-analyysistä liikkeelle lähtenyt ja Budapestin kaupunkirakenteesta inspiroitunut suunnitelmansa valmistui 1966. Tämä ison alueen kattanut kaavoitussopimus, kuten toistakymmentä pienempää sopimusta samalta kaudelta jouduttiin purkamaan, kun huomattiin, millainen tilkkutäkki omia valtakuntiaan suunnitelleiden arkkitehtien töistä olisi tullut.


title: Espoonlahti

text: Aallon suunnitelmaa arvioinut yleiskaava-arkkitehti Nils Erik Fager esitti tämän suunnitelmaa mukaillen Espoon asemakaavalautakunnalle tavoitteeksi, että Espoonlahteen luotaisiin merellinen kaupunki, jonka rantakaista varataan vapaa-aika- ja ulkoilualueeksi. Nauhamaisena rantoja seuraava puistovyöhyke rauhoitettaisiin jalankulkijoille, se leviäisi laaksomuodostelmiin ja se jätettäisiin virkistysalueiksi. Aallon ajatuksiin kuului edelleen, että asuntokorttelit ja julkiset rakennukset sijoitetaan puistojen reunamille. Vaikka Aallon suunnitelma ei sellaisenaan toteutunut, Espoonlahden keskus on siinä merkitty osapuilleen sinne, minne sitä alettiin rakentaa 1990-luvulla, Espoonlahdenkadulle, Soukan ja Kivenlahden yhdistävän kokoojatien läheisyyteen.


title: Espoonlahti

text: Laajamittainen rakentaminen alkoi Espoon ja Suomen suurimmalla aluerakentamissopimuksella, joka tehtiin "Lounaisrannikosta" keväällä 1966. Nyt siihen oli rajattu kuuluvaksi Kivenlahti, Soukka ja Iivisniemi. Asuntosäätiö, Keskus-Sato ja Polar rakensivat yhdessä Espoon kauppalan kanssa lähes miljoona kerrosneliömetriä. Espoonlahden ensimmäinen osuus nousi Soukkaan ja sitten rakennettiin Kivenlahti, jota Asuntosäätiö rakensi 1970-luvulla. Laurinlahden osa-asemakaavat valmistuivat kolmessa vaiheessa vuodesta 1972 alkaen. Alueella sijainneet kesähuvilat korvautuivat pääosin kaksikerroksisina, tiiviisti rakennettuina rivitaloyhtiöinä.


title: Espoonlahti

text: Soukan ja Kivenlahden lähiökeskukset olivat 1970-luvun loppupuolella jo hyvin kehittyneistä ja palvelukykyisiä, kun Espoonlahden keskustaan laadittiin asemakaava. Alueen suunnittelun tavoitteet olivat puutarhakaupunkihenkisiä. Palvelukeskuksen ensimmäinen kaava vahvistettiin vuonna 1974 ja vuonna 1979 vahvistettiin Espoonlahden ydinkeskustan asemakaava. 1980-luvun alussa kaupunki tilasi Espoonlahden keskusta varten kehittämissuunnitelman, jonka laati arkkitehtitoimisto Simo Järvinen. Suunnitelma antoi ohjeita kaupunkikuvan kehittämistä varten sekä yleisten alueiden että korttelialueiden suhteen.


title: Espoonlahti

text: Soukan ja Kivenlahden kerrostaloalueiden väliseen Soukanpohjan laaksoon rakennettiin 1970–1980-luvuilla useita kouluja, kuten Espoon(lahden) kauppaoppilaitos (1974), Espoonlahden koulu ja lukio (1975) sekä erityisoppilaita palveleva Koulumäen koulu. Sinne nousivat myös Espoonlahden päiväkoti, paloasema (1979), tekojäärata (1983), jäähalli, urheilupuisto ja uimahalli (1983). Kipparin- ja Merenkulkijankadun varrelle sijoittui erilaisia liikehuoneistoja sekä arkkitehtiveljesten Timo ja Tuomo Suomalaisen suunnittelemat ja toisiinsa sovittamat Espoonlahden kirkko (1980), Merenkulkijan päiväkoti ja Espoonlahdenrannan kulmaan noussut liiketalo Ankkuri. Espoonlahdenkadun varrelle avattiin 1990-luvun alussa kauppakeskukset Ulappatori ja Lippulaiva. Alueen terveyskeskus rakennettiin Lokirinteeseen ja se avattiin vuonna 1995. Monet syntyneen palvelukeskittymän toiminnoista palvelevat koko suuraluetta.


title: Espoonlahti

text: Suur-Espoonlahdessa on kaikkiaan yksitoista suomenkielistä alakoulua, kuusi yläkoulua ja yksi lukio, sekä yksi yhtenäinen ruotsinkielinen peruskoulu Storängens skola, johon yhdistyvät Mårtensbro skola ja Sökövikens skola.


title: Espoonlahti

text: Aiemmin Tutkamäkenä tunnetulle ja pitkään sotilasalueena suljetulle mäelle Espoonlahden keskuksen länsipuolelle rakentui vuosina 2003 – 2005 Amiraalinmäen kerrostaloalue ja sen vierelle vuosina 2003-2006 Amiraalinpuiston suurkortteli. Sen rakennukset toimivat läheisten väylien liikenteen melua torjuvana muurina.


title: Espoonlahti

text: Vuonna 1990 rakennetun kauppakeskus Ulappatorin purkaminen alkoi vuonna 2010 silmin nähtävän muutoksen Espoonlahden keskuksessa. Sen vauhditti myös kadun toisella puolella sijaitsevan Lippulaivan laajentumispyrkimyksiä Ulappatorin muutuessa asuntokortteliksi. Tämä Ulappakadun varteen rakennettu asuntokortteli valmistui vuonna 2014. Korttelin korkein rakennus on 14-kerroksinen asuntotorni Tähystäjä.


title: Espoonlahti

text: Hankesuunnitelma länsimetron jatkumisesta Matinkylästä Kivenlahteen valmistui toukokuussa 2012. Rakennustyöt aloitettiin marraskuussa 2014. Metron rakentamisen yhteydessä kaupunki otti tavoitteeksi saada noin 8 700 uutta asukasta ja 1 400 uutta työpaikkaa vuoteen vuoteen 2050 mennessä Espoonlahden keskuksen välittömään läheisyyteen, eli enintään noin 600 metrin päähän metroasemasta. Keskustan uusi asemakaava astui voimaan 31.8.2016.


title: Espoonlahti

text: Espoonlahden keskusta kuuluu kaupungin merkittävimpiin kehittämiskohteisiin. Alueen palveluja rakennettiin ensin Kipparinkadun ja Merenkulkijankadun varrelle. Kauppakeskukset Ulappatori ja Lippulaiva siirsivät kaupan painopistettä lähemmäksi Länsiväylää 1990-luvulla ja Länsimetroon liittyvä uudisrakentaminen jatkaa tätä kehitystä. Osa Espoonlahden keskuksen uudistusta ovat kokonaan uusi ja noin kaksi kertaa entisen kokoinen kauppakeskus Lippulaiva sekä sen yhteyteen rakennettavat metroasema ja bussiterminaali.


title: Espoonlahti

text: Metron tuleminen tarkoittaa laajoja rakennustöitä Espoonlahdenkadun ja sen lähiympäristön alueella, kun aluetta uudistetaan ja parannetaan vaiheittain vuosien 2016–2020 välillä. Pitkän tähtäimen tavoitteena on rakentaa eläväinen kaupunkikeskus palveluineen ja entistä tiiviimmin rakennettuna Espoonlahdenkadun, Espoonlahdenrannan ja Kivenlahdentien rajaamalle alueelle. Rakennuskaavassa esitetään rakennettavaksi myös lisää liiketiloja Kivenlahdentien ja Länsiväylän väliselle vyöhykkeelle sekä Maininkipuiston ja Espoonlahdenrannan (katu) risteyksen länsipuolelle. Kaupunginhallitus hyväksyi 2013 asemakaavanmuutoksen entisen Mårtensbron (alun perin Sammalvuon) koulun kortteliin niin, että sinne on mahdollista rakentaa asumiseen painottuva suurkortteli, jonne sijoitetaan myös jonkin verran palveluita. Metrokeskuksen rakentamisen yhdeydessä kaupunki rakentaa Kipparinpuiston, Espoonlahdenpuiston, Merenkulkijanpolun, Kipparinkadun ja Merenkulkijankadun. Nämä työt on tarkoitus sovittaa yhteen sekä metron että uuden kauppakeskus Lippulaivan rakentamisen kanssa.


title: Espoonlahti

text: Kun asemakaava-arkkitehti Olli Parviainen laati selvityksen Espoon kauppalan aluerakenteesta, siihen sisältyi neljä osaa, joista jokaisella oli oma keskuksensa. Ne olivat Tapiola, Leppävaara, Bemböle ja Stensvik (Kivenlahti). Tämä aluejako vahvistui vuonna 1968 vahvistuneen Espoon yleiskaavaluonnoksen myötä. Ajan muissa suunnitelmissa koko Espoonlahden itäpuolisen alueen kokoavana nimenä Lounaisrannikko. Nimistösuunnittelussa Espoonlahti oli esillä aluekeskuksen nimeksi 1960-luvun lopulta lähtien ja samaa nimeä ajateltiin myös suuralueen nimeksi.


title: Espoonlahti

text: Kun Etelä-Espoon seurakunta jaettiin vuonna 1975 ja uusi seurakunta nimettiin Kivenlahden seurakunnaksi. Se ei kuitenkaan kokenut tätä nimeä oikeaksi ja päätti yhtenä ensimmäisistä päätöksistään hakea nimenmuutosta Espoonlahden seurakunnaksi. Perusteluna oli, että seurakunta halusi palvella koko aluetta, eikä vain yhden kaupunginosaa. Vuonna 1976 kaupunki otti käyttöön virallisen kaupunginosannimen Espoonlahdenranta – Esboviksstranden, ja Espoonlahden seudun käsittävästä suuralueesta tuli Suur-Espoonlahti – Stor-Esboviken. 1980-luvun alussa nimi muutettiin lyhempään muotoon Espoonlahti – Esboviken.


title: Espoonlahti

text: Nimen Espoonlahti käyttöalue ei ole vielä 2010-luvun lopullakaan aivan vakiintunut. Vaihtelua esiintyy kaupunginosan ja suuralueen nimen välillä sekä Espoonlahden alueen rajauksessa. Esimerkiksi käyvät Espoon verkkosivut, joilla julkaistu Espoon kaupunginosaluettelo sisältää seitsemän kaupunginosaa: Leppävaara, Tapiola, Matinkylä, Espoonlahti, Kauklahti, Espoon keskus ja Pohjois-Espoo, Luetteloon liittyvässä kartassa kaikki nimet viittaavat kuitenkin suuralueisiin, eivätkä kaupunginosiin. Vaihteleva rajaus näkyy myös muussa materiaalissa niin kaupungin verkkosivuilla kuin erilaisissa muissa painetuissa selvityksissä ja tilastoaineistossa.


title: Espoonlahti

text: Kanta-Espoonlahdessa toimivia kunnallisia päiväkoteja ovat Aallonhuippu (Aallonhuippu 2), Espoonlahti (Espoonlahdentie 6), Kastevuori (Alakartanonkuja 3), Kippari (Ruorimiehenkatu 7), Laurinlahti (Kourakuja 1), Maininki (Maininkitie 23), Merenkulkija (Kipparinkatu 10), Merivesi (Merikansantie 4 C), Saapasaukio (Merisaapas 3), Soukankuja (Soukankuja 1) ja Yläkartanonkuja (Kartanonkulma 1). Näitä palveluita täydentävää ostopalveluna yksityinen päiväkoti Leikkis (Aalto 6). Yksityistä päivähoitoa tarjoavat ruotsinkielinen kielikylpypäiväkoti Kissankulma (Yläkartanontie 24) sekä päiväkodit Onnenmyyrä (Maininkitie 4 C 25), Kotilo (Kivenlahdenkatu 8), Satupuu (Merivalkama 4), Laurinlahden Ankkalampi (Ankkuritie 6), Carousel Nursery School (Merenkäynti 3) ja Merikatti (Kivenlahdenkatu 5 D). Yksityistä puistotätitoimintaa on tarjolla Laurinlahden leikkipuistossa lähellä Kourakujaa.


title: Espoonlahti

text: Kanta-Espoonlahdessa toimii 3 luokat 1-6 sisältävää alakoulua: Meritorin koulu, Laurinlahden koulu ja Soukan koulu. Luokkia 7-9 (10) opettavia yläkouluja on yksi: Espoonlahden koulu. Näiden lisäksi alueella toimii yhtenäisiä peruskouluja, joissa opetetaan luokkia 1-9. Näitä ovat Mainingin koulu, luokat 1-9 ja erityiskoulut Koulumäen koulu ja Merisaappaan koulu. Kaikissa edellä mainituissa kouluissa opetuskieli on suomi. Ruotsinkielisiä peruskoululaisia opettaa yhtenäinen peruskoulu Storängens skola. Nimi otettiin käyttöön vuonna 2015 yhdistämään alakoulu Mårtensbro skola ja Sökövikens skola-nimellä tunnettu yläkoulu.


title: Espoonlahti

text: Espoonlahden kauppaoppilaitos perustettiin vuonna 1974. Vuodesta 2012 alkaen kauppakoulun koulutilat ovat toimineet remontoitavien peruskoulujen väistötiloina. Espoon työväenopistolla on neljä omaa toimipistettä Espoonlahdessa. Luokkatilat ovat osoitteissa Merenkäynti 3, Soukantie 4 ja Mainingin koulu, sekä Nikkariverstas osoitteessa Hyljeluodontie 3.


title: Espoonlahti

text: Espoonlahdessa toimii kaksi aluekirjastoa: Kivenlahden kirjasto (Merenkäynti 3) ja Soukan kirjasto (Soukantie 4). Näiden väliin jäävää aluetta palvelee kirjastoauto.


title: Espoonlahti

text: Espoonlahden keskuksen yritykset edustavat voittopuolisesti vähittäiskauppaa. Palvelujen arvellaan paranevan merkittävästi kauppakeskus Lippulaivan uudistuksen myötä.


title: Espoonlahti

text: Alueelle tehdyn kehittämissuunnitelman mukaisesti Espoonlahteen sijoittuu uutta työ- paikkarakentamista Länsiväylän molemmille puolille. Erikoistavarakauppaa, ja erityisesti tilaa vaativaa kauppaa, voidaan sijoittaa Länsiväylän pohjoispuolle, lähinnä väylälle Merituulentie-Kuitinmäentie-Martinsillantie. Kivenlahden teollisuusalueelle voitaisiin rakentaa jatkossa myös toimitiloja.


title: Espoonlahti

text: Teatteri Hyökyvuori. Esitykset kesäisin Pakkasmäen ulkoilmanäyttämöllä, osoitteessa Espoonlahdentie 10.


title: Espoonlahti

text: Espoonlahden evankelisluterilainen seurakunta perustettiin vuonna 1975. Sen toimialue kattaa nykyisin Suur-Espoonlahden alueen, jossa sillä on kaikkiaan 31 614 jäsentä. Kanta-Espoonlahden alueella sijaitsevia seurakunnan toimitiloja ovat Espoonlahden kirkko ja Soukan kappeli, sekä Soukan keskuksen nuorisotilat Ykki ja Sode. Kirkon vuonna 2016 alkaneen remontin ja Soukan metroaseman rakentamisen vuoksi kirkolliset toimitukset on siirretty kesään 2017 asti Soukan kappeliin. Nuorisotila Ykki on puretaan tulevan metron tieltä ja nuorisotila Sode on muuttanut osoitteeseen Soukankuja 13.


title: Espoonlahti

text: Espoonlahdessa on talvisin kaksi meren rannalla olevaa avantoa talviuimareita varten: Soukassa Klobben (Soukanlahdentie 15) ja Kivenlahdessa Merivalkama 11. Molemmissa on lämpimät pukukopit miehille ja naisille, mutta ei saunaa tai suihkua. Luistinkenttiä on urheilupuiston kaukalon lisäksi 6: Ala-Soukan luistinkenttä, Soukan koulun kenttä, Koulumäen luistinkenttä, Laurinlahden koulun kenttä, Kipparin kenttä ja Marin luistelukenttä. Ulkokenttien lisäksi Espoonlahdessa voi luistella tai pelata kahdessa urheilupuiston jäähallissa: kaupungin omistamassa Espoonlahden jäähallissa (Espoonlahdentie 2-4) ja Espoon kiekkoilun tuki r.y:n ylläpitämässä harjoitusjäähallissa. Lähin rakennettu hiihtolatu löytyy Hanikasta.


title: Espoonlahti

text: Kanta-Espoonlahden väestömäärä oli vuoden 2015 päättyessa lähes 90 % suurempi kuin vuonna 1975, josta verkosta saatavat tilastot alkavat. Selkein kasvupyrähtys ajoittuu kymmenvuotisjaksoon 1975–1985, joka näkyy erityisen selvänä Espoonlahden keskuksen alueella. Vuonna 1975 siellä oli 121 asukasta ja vuonna 1980 2 349. Kasvu jatkui nopeana vielä vuoteen 1990 asti, jolloin alueen asukasluku oli 3 820. Vuoden 2015-2016 vaihteessa Espoonlahden keskuksessa asui 4470 henkeä.


title: Espoonlahti

text: Vuodenvaihteessa 2015–2016 sekä Kanta-Espoonlahden 24 403 henkilön väestöstä että Espoonlahden keskuksen 4 470 henkilön väestöstä suurin osa oli työikäisiä 25–64-vuotiaita. Heitä edusti noin puolet espoonlahtelaisista. Molemmilla alueilla on myös suhteessa saman verran alle kouluikäisiä lapsia ja peruskoulua tai toisen aseen kouluja käyviä nuoria. Yli 65-vuotiaita on kuitenkin Espoonlahden keskustassa noin 4,5 prosenttia enemmän kuin Kanta-Espoonlahden alueella yleensä. Tämän taustalla lienee Espoonlahden keskuksessa sijaitseva vanhusten palvelukeskus Puistokartano, joka valmistui 2013. Vauvoja on vuosien 1998 ja 2015 välillä syntynyt Kanta-Espoonlahden alueella keskimäärin 283 vuodessa ja vaikka Espoonlahden keskustan ja Kanta-Espoonlahden alueiden huippu- ja laskuvuodet rytmittyvät hiukan eri tavoin, lapsia syntyy keskimäärin saman verran molemmilla alueilla.


title: Atari ST

text: Atari ST on Atarin vuonna 1985 julkistama Motorola 68000-suoritinta käyttävä tietokonemallisto. Sarjan tietokoneet kilpailivat markkinoista pitkälti Commodoren Amiga-sarjan kanssa.


title: Atari ST

text: ST-sarjan perusmallit olivat 520ST ja 1040ST, joissa oli 512 ja 1024 kilotavua keskusmuistia. 8-bittiset Atari XL ja XE -tietokoneet olivat menestyneet heikosti korkean hintansa takia ja ST:tä suunniteltaessa Atari pyrki saamaan hinnan kilpailijansa Commodoren tietokonetta alemmas. Tässä myös onnistuttiin.


title: Atari ST

text: Vuonna 1989 julkaistiin uudet STe-mallit, joissa oli laajempi väripaletti, digitaaliääni ja blitter-piiri. Näiden ominaisuuksien hyödyntäminen peleissä jäi suhteellisen vähäiseksi, koska pelit tehtiin vanhempia malleja ajatellen. 1990-luvun puolella julkaistiin vielä kehittyneemmät mallit Atari TT030 ja Atari Falcon, jotka eivät ominaisuuksistaan huolimatta menestyneet halutulla tavalla.


title: Atari ST

text: ST korvattiin myöhemmin Atari TT030, Atari MEGA STE ja Atari Falcon tietokoneilla.


title: Atari ST

text: ST oli ensimmäinen tietokone, jossa oli integroitu MIDI-tuki. Sisäänrakennettu MIDI menestyi musiikkiohjelmistojen ja -soitinten käyttäjien keskuudessa. Sitä käyttivät konserteissa artistit kuten Madonna, Tangerine Dream sekä Fatboy Slim. Tällöin ST:tä käytettiin ohjaamaan ulkoisia syntetisaattoreita tai muita midi-yhteensopivia äänilaitteita.


title: Atari ST

text: Koneen varsinainen äänipiiri oli Yamahan YM2149, joka oli lisensioitu versio General Instrumentsin piiristä AY-3-8910. Alun perin ST:seen oli suunniteltu uutta äänipiiriä, mutta kiireellisen aikataulun myötä päädyttiin käyttämään samaa äänipiiriä, joka oli jo monissa 8-bittisen sukupolven tietokoneissa. Vaikka kyseessä on vain kanttiaaltoa ja kohinaa generoiva PSG-äänipiiri, voi sen kautta toistaa ohjelmallisin tempuin digitoitua ääntä, mikä kuitenkin kuluttaa prosessoriaikaa. Etenkin pelien alkumusiikki toteutettiin joskus näin. Jotkut ohjelmat hyödyntävät myöhemmissä STe -malleissa lisänä ollutta DMA-äänipiiriä, joka toistaa nimenomaan digitoitua ääntä (8-bittistä, taajuus: 6,25, 12,50, 25,00 tai 50,00 kHz). Tuossa äänipiirissä on vain kaksi äänikanavaa (jotta saavutetaan stereoääni, vasen ja oikea), mutta ne yleensä jaetaan ohjelmallisin keinoin neljäksi tai kahdeksaksi. Tällöin äänen frekvenssejä joudutaan tiputtamaan tai vaihtoehtoisesti turvautumaan laskennallisesti raskaampiin keinoihin, jotka vievät prosessoriaikaa.


title: Atari ST

text: Käyttöjärjestelmänä on Atari TOS, joka koostuu CP/M:aa ja MS-DOSia muistuttavasta GEMDOSista, jonka päällä ajetaan graafista GEM-ympäristöä. Käyttöjärjestelmä on yleensä sijoitettu ROM-piireille, joten koneen käynnistyminen on nopeaa. TOS osaa lukea MS-DOSin levykkeitä. Varhaisimmissa malleissa oli ulkoinen yksipuolinen levykeasema, sekä erikseen levykkeeltä ladattava TOS. Eric R. Smith kehitti moniajoon kykenevän ja muistinsuojauksen sisältävän TOS-kloonin nimeltä MiNT (MiNT is not TOS versio 0.1 vuonna 1990), joka sisälsi myös jotain Unixin ominaisuuksia. Atari julkaisi sen Falconin mukana nimellä MultiTOS.


title: Sitkūnai

text: Sitkūnai on paikka Keski-Liettuassa, 18 kilometriä Kaunasin keskustasta pohjoisluoteeseen. Sitkunai sijaitsee aivan valtatien M1 länsipuolella, eurooppateiden ja (M8) liittymän lounaispuolella.


title: Sitkūnai

text: Sitkunai tuli kuuluisaksi Neuvostoliiton ajan lopussa, kun 13. tammikuuta 1991 Neuvostoliiton erikoisjoukot valtasivat Vilnan televisio- ja radiotornin estääkseen lähetykset. Tuolloin 13 siviiliä sai surmansa pyrkiessään turvaamaan televisiotornin lähetysten häiriöttömän jatkumisen. Silloin Sitkunai jäi ainoaksi radioasemaksi, joka radioi itsenäisyyteen pyrkivien viestejä.


title: Sitkūnai

text: Sitkunaissa on radioasema , joka lähettää keskiaalloilla 1386 kHz, mitä taajuutta on myös Venäjä pitänyt itsellään samanaikaisesti Neuvostoliiton seuraajavaltiona.


title: Pancho Villa

text: José Doroteo Arango Arámbula (5. kesäkuuta 1878 – 20. heinäkuuta 1923), joka tunnettiin paremmin vallankumousnimellään "Francisco Villa" tai sen diminutiivillä Pancho Villa oli yksi Meksikon vallankumouksen kuuluisimmista kenraaleista.


title: Pancho Villa

text: Villa syntyi Rio Granden kylässä Durangossa nimellä Doroteo Arango. Hän oli mestitsi, jolla oli myös afrikkalaissyntyisten orjien verta suonissaan. Perhe eli velkaorjuudessa. Kuusitoistavuotiaana Villa tappoi "hacendadon", tilanomistajan, pojan, koska tämä oli raiskannut hänen siskonsa. Tämän vuoksi hän pakeni vuorille ja ryhtyi lainsuojattomaksi. Seuraavat 16 vuotta hän terrorisoi seudun maanomistajia vuorilta käsin käyttäen nimeä Pancho Villa. Nimen alkuperä on epäselvä: onko nimi lainattu kuolleelta roistolta vai Doroteon omalta isoisältä Jesús Villalta. Kolmenkymmenen vuoden iässä mies oli koonnut itselleen omaisuutta ja opetellut vankilatuomioidensa aikana lukemaan.


title: Pancho Villa

text: Meksikon presidentti Porfirio Díaz valitutti itsensä uudelle toimikaudelle lokakuussa 1910. Tyytymättömyys häntä kohtaan oli laajaa, jonka takia Diaz yritti saada vastustajansa Francisco I. Maderon vangiksi. Se ei kuitenkaan onnistunut, vaan armeija asettui Maderon puolelle ja nosti tämän valtaan. Kenraali Victoriano Huerta tuomitsi tällöin Villan kuolemaan tottelemattomuudesta. Villa pakeni Yhdysvaltoihin, mutta palasi pian takaisin.


title: Pancho Villa

text: Tammikuussa 1916 Villa teloitutti 18 yhdysvaltalaista kaivosinsinööriä, joka oli vangittu junaryöstössä. Kaksi kuukautta myöhemmin hän johti 1 500 meksikolaista taistelijaa Yhdysvaltoihin maan tunnustettua Carranzan hallinnon. Meksikolaiset hiipivät rajan yli yöllä. Amerikkalaiset eivät olleet aavistaneet mitään, mutta heidän onnekseen hyökkäys oli suunniteltu huonosti. Meksikolaiset hyökkäsivät Yhdysvaltain ratsuväkeä vastaan, ottivat sata hevosta ja muulia ja polttivat Columbuksen kylän Uudessa Meksikossa surmaten 17 siviiliä. Myöhemmin Yhdysvallat teki rankaisuretken Meksikoon.


title: Pancho Villa

text: Yhdysvaltain 6 000 miehen rankaisuretkikuntaa johti kovaotteinen upseeri John J. Pershing, joka oli pitkään yrittänyt tavoitella Villaa. Villa pyrki vetämään heidät syvälle Meksikoon saadakseen aikaan maiden välisen selkkauksen. Yhdysvallat veti joukkojaan Meksikosta Eurooppaan ensimmäiseen maailmansotaan.


title: Pancho Villa

text: 20. heinäkuuta 1923 Villa oli palaamassa ristiäisistä, kun hänen ohitseen ajoi auto, josta kuului: "Viva Villa". Se oli sovittu merkki ja sillä hetkellä luoteja alkoi sadella Villan autoa kohti. Villa kuoli lähes heti. Muut kuolleet olivat hänen autonkuljettajansa ja kaksi henkivartijaa. Yksi henkivartija pääsi pakoon ja kertoi ihmisille Pancho Villan kuolleen. Teosta vahvin epäilty on ollut Álvaro Obregón, joka oli tuolloin Meksikon presidenttinä, mutta murhaa ei ole virallisesti selvitetty.


title: Pancho Villa

text: Pancho Villa on esittänyt itseään elokuvissa vuosina 1912–1914. Sittemmin (varsinkin 1900-luvun alussa) häntä ovat esittäneet useat näyttelijät useissa elokuvissa, yhtenä viimeisimmistä Antonio Banderas tv-elokuvassa "And Starring Pancho Villa as Himself" vuonna 2003.


title: Kalinin

text: Kalinin voi tarkoittaa seuraavia:


title: Vorošilov

text: Vorošilov, katso:


title: Madeleine (Ruotsin prinsessa)

text: Prinsessa Madeleine (koko nimeltään Madeleine Thérèse Amelie Josephine, lempinimi Madde, s. 10. kesäkuuta 1982) on Ruotsin prinsessa sekä Hälsinglandin ja Gästriklandin herttuatar. Hän on Ruotsin kuningas Kaarle XVI Kustaan ja kuningatar Silvian nuorin lapsi ja toinen tytär. Kruununperimysjärjestyksessä Madeleine on seitsemäs.


title: Madeleine (Ruotsin prinsessa)

text: Hänen neljäs etunimensä Josephine on annettu Napoleonin puolison Joséphine de Beauharnaisin mukaan, joka oli hänen isoisoisänsä isoisoisän, Oskar I:n puolison, kuningatar Josephinen, isoäiti.


title: Madeleine (Ruotsin prinsessa)

text: Prinsessa Madeleine kävi 1985–1989 Västerledin seurakunnan esikoulua, josta hän siirtyi syksyllä Bromman Smedslättsskolaniin. Yläasteen hän kävi Carlssonin koulussa Tukholmassa, josta siirtyi Enskilda Gymnasietiin, josta hän valmistui vuonna 2001. Prinsessa Madeleine muutti keväällä 2006 New Yorkiin, jossa hän työskenteli neljä kuukautta harjoittelijana Yhdistyneiden kansakuntien lastenapujärjestö Unicefin päämajassa.


title: Madeleine (Ruotsin prinsessa)

text: Madeleine on innokas ratsastaja, ja hän omistaa useita hevosia. Hän on myös kilpaillut esteratsastuksessa. Muihin harrastuksiin kuuluvat hiihtäminen ja laskettelu. Hän on myös kiinnostunut kulttuurista, pääasiassa teatterista, tanssista ja kuvataiteista. Aiemmin innokkaasta juhlijasta Madeleinesta on käytetty nimitystä ”bileprinsessa”.


title: Madeleine (Ruotsin prinsessa)

text: Prinsessa Madeleine on Min Stora Dag -järjestön suojelija.


title: Madeleine (Ruotsin prinsessa)

text: Prinsessa Madeleine tapasi juristi Jonas Bergströmin vuonna 2002 ja he kihlautuivat kesäkuussa 2009. He purkivat kihlauksensa 24. huhtikuuta 2010. Eron jälkeen Madeleine muutti New Yorkiin, missä hän työskenteli kuningatar Silvian perustamassa hyväntekeväisyysjärjestössä, World Childhood Foundationissa. Vuodesta 2015 lähtien prinsessa Madeleine on asunut perheineen Lontoossa.


title: Madeleine (Ruotsin prinsessa)

text: 25. lokakuuta 2012 Ruotsin hovi vahvisti Madeleinen kihlautuneen brittiläis-yhdysvaltalaisen Christopher O’Neillin kanssa edellisenä päivänä ja joulukuussa 2012 hovi ilmoitti, että prinsessa Madeleine menee naimisiin kesällä 2013.


title: Madeleine (Ruotsin prinsessa)

text: Prinsessa Madeleine ja Chris O’Neill vihittiin 8. kesäkuuta 2013. Häät pidettiin Tukholman kuninkaanlinnan kirkossa.


title: Madeleine (Ruotsin prinsessa)

text: Prinsessan lyhythihaisen hääpuvun laahuksineen ja huntuineen oli suunnitellut italialainen muotisuunnittelija Valentino. Puku oli valkoista silkkiorganzaa ja siinä oli norsunluunvärisestä chantilly-pitsistä tehtyjä applikaatioita. Runsaasti poimutettu helma päättyi nelimetriseen laahukseen. Puvun tyköistuva yläosa oli kokonaan pitsiä, selkäosa oli avonainen. Silkkiorganzahuntu oli reunustettu tyllillä, jossa oli point d'esprit -tyylisiä pilkkukoristeita ja chantilly-pitsisiä appelsiinipuun kukkia. Prinsessan käyttämä tiara oli kuningasperheen yksityisomaisuutta.


title: Madeleine (Ruotsin prinsessa)

text: Madeleinella ja Christopher O'Neilillä on kolme lasta. Ensimmäisen kerran hovi ilmoitti syyskuussa 2013 Madeleinen olevan raskaana. Pariskunnan ensimmäinen lapsi syntyi New Yorkissa 20. helmikuuta 2014 kello 22.41. Esikoistyttären nimi ja herttuakunta ilmoitettiin 26. helmikuuta 2014: Leonore Lilian Maria on Ruotsin prinsessa ja Gotlannin herttuatar. Prinsessa Leonore kastettiin 8. kesäkuuta 2014 Drottningholmin linnan kirkossa. Hän on kahdeksantena Ruotsin kruununperimysjärjestyksessä.


title: Madeleine (Ruotsin prinsessa)

text: Pariskunnalle syntyi toinen lapsi 15. kesäkuuta 2015. Pojan nimi on Nicolas Paul Gustaf, kutsumanimi Nicolas ja hän on Ruotsin prinssi ja Ångermanlandin herttua. Kolmas lapsi, Adrienne Josephine Alice, eli prinsessa Adrienne, Blekingen herttuatar, syntyi 9. maaliskuuta 2018. He ovat Ruotsin kruununperimysjärjestyksessä yhdeksäntenä ja kymmenentenä.


title: Chen Kaige

text: Chen Kaige (yksink.: 陈凯歌, perint.: 陳凱歌, pinyin: Chén Kǎigē, s. 12. elokuuta 1952 Peking) on kiinalainen elokuvaohjaaja.


title: Chen Kaige

text: Chen Kaige luetaan Zhang Yimoun ja Tian Zhuangzhuangin ohella kiinalaisten elokuvaohjaajien niin sanottuun viidenteen sukupolveen, 1980-luvulla uransa aloittaneiden ja kiinalaista elokuvaa myös muualla maailmassa tunnetuiksi tuoneeseen joukkoon. Chen Kaigen elokuvaa "Keltainen maa" (1984) pidetään eräänlaisen ”viidennen sukupolven” ohjelmanjulistuksena. "Keltaisen maan" kuvauksesta vastasi Zhang Yimou, Chen Kaigen opiskelutoveri Pekingin elokuva-akatemiasta. Yimou aloitti oman ohjaajanuransa muutamaa vuotta myöhemmin.


title: Chen Kaige

text: Kansainvälisesti eniten huomiota Chen Kaigen ohjaamista elokuvista ovat saaneet Cannesin elokuvajuhlilla Kultaisella palmulla vuonna 1993 palkittu "Jäähyväiset jalkavaimolle" sekä Kiinan ensimmäisestä keisarista Qin Shi Huangdista kertova historiallinen fiktio "Keisari ja salamurhaaja".


title: V2

text: V2 tarkoittaa seuraavia asioita:


title: Ior Bock

text: Ior Bock [i:or bok] (ent. Bror Holger Bertil Svedlin; 17. tammikuuta 1942 Porvoo – 23. lokakuuta 2010 Helsinki) oli suomenruotsalainen pakanahenkinen eksentrikko ja taiteilija, joka tunnetaan julkaisemastaan "Bockin perheen saagasta" ja urastaan Suomenlinnan museolinnoituksen oppaana.


title: Ior Bock

text: Ior Bock väitti saaneensa alkunsa insestistä: Knut Victor Boxström saattoi tyttärensä Rhean raskaaksi 22. huhtikuuta 1941. Knutin ainoa poika oli kuollut sisällissodassa 1918, ja tämä oli viimeinen keino jatkaa isänpuoleista sukulinjaa. Journalisti Magnus Londen on kuitenkin väittänyt, että todellisuudessa Bock syntyi porvoolaiselle puutarhurille tuntemattoman, mahdollisesti espanjalaisen miehen siittämänä ja nainen luovutti hänet adoptoitavaksi. Todisteina Londen viittaa Kansallisarkistossa säilytettäviin adoptioasiakirjoihin. Londenin esittämälle tapahtumien kululle on anonyymi aikalaistodistaja, perheen silloinen naapuri, jonka mukaan ajatus Rhean raskaudesta on mahdoton. Bock itse on kertonut tavanneensa mainitun porvoolaisnaisen mutta kiistänyt mahdollisuuden, että tämä olisi hänen biologinen äitinsä. Bockin mukaan insestin salaamiseksi tarvittiin peitetarina, johon kyseinen nainen liittyi.


title: Ior Bock

text: Kolme kuukautta Bockin syntymän jälkeen Knut Victor Boxström kuoli. Aviopari Bror Svedlin ja Rhea Boxström-Svedlin kasvatti pojan. Holger-pojalla eli tulevalla Ior Bockilla oli myös adoptoitu veli.


title: Ior Bock

text: Käytöksensä takia Holger vietti osan lapsuudestaan poikakodissa. Holger, joka oli ottanut lempinimekseen ”Ior” "Nalle Puhissa" esiintyvän Ihaa-aasin ruotsinkielisen nimen mukaan, lopetti koulunkäynnin kansakoulun jälkeen. Tämän jälkeen hän meni töihin teatteriin ja toimi muun muassa valomiehenä Svenska Teaternissa. Holger ”Ior” Svedlin oli vuonna 1962 osallisena ampuma-aseonnettomuudessa, jossa hänen veljensä sai surmansa. Hänet tuomittiin kuolemantuottamuksesta neljäksi kuukaudeksi ehdolliseen vankeuteen.


title: Ior Bock

text: Ior Svedlin valmistui näyttelijäksi vuonna 1963 Ruotsalaisen teatterin oppilaskoulusta.


title: Ior Bock

text: Ior harrasti aktiivisesti tanssimista ja esiintyi 1960-luvun lopulla muun muassa televisiomainoksissa. Yksi tunnetuimmista oli Coral-pesuaineen mainos, jossa Ior ja tanssitaiteilija Tuulevi Mattila tanssivat värikkäissä vaihtuvissa vaatteissa.


title: Ior Bock

text: Vuodesta 1968 alkaen Ior Svedlin eli tuleva Ior Bock toimi Suomenlinnan museolinnoituksen oppaana, ensin vuoteen 1984 saakka Ehrensvärd-seuran palveluksessa, ja sen jälkeen aina vuoteen 1998 freelancerina. Suomenlinnan historian tutkimuksessaan hän oli erikoistunut Viaporin (Suomenlinnan) 1700-luvun tapahtumiin. Tutkimuksensa lähdemateriaalina hän on kertomansa mukaan käyttänyt muun muassa äitinsä hallussa ollutta, aikanaan Viaporista Ruotsiin lähetettyjen noin 10 000 kirjeen kokoelmaa.


title: Ior Bock

text: Svedlinin hyvä historian tuntemus ja persoonallinen esiintymistyyli teki hänestä suositun oppaan. Vuonna 1984 Svedlinin yhteistyö Ehrensvärd-seuran kanssa kuitenkin päättyi. Seuran arkistossa on toukokuulle 1984 päivätty hallituksen pöytäkirja, jonka mukaan Holger Svedlinin työsopimusta ei jatketa, koska hänen ei enää katsottu voivan opastaa tavalla, jota seuran oppailta edellytettiin.


title: Ior Bock

text:
Erottamiseen johtaneista syistä on kaksi eri kertomusta.
Erottamiseensa mennessä Svedlin-Bock ei ollut maininnut niin kutsutusta "Bockin perheen saagasta" julkisuudessa mitään. Aihe tuli ensimmäisen kerran epäsuorasti esille saman vuoden kesäkuussa hänen äitinsä hautajaisilmoitukseen sisältyneiden skandinaaviseen muinaisuskoon liittyvien viittausten myötä. Sittemmin Bock on korostanut Viaporin 1700-luvun historian tutkimustyönsä ja perheensä pakanatarinoiden olevan hänelle kaksi täysin eri asiaa. Bockia huonosti tuntevien mielissä nämä ovat tästä huolimatta joskus sekoittuneet, ja hänen on oletettu käsittelevän saagaa myös Suomenlinnan-kierroksillaan.


title: Ior Bock

text: Bock jatkoi kaikesta huolimatta Viaporin 1700-luvun historian tutkimista ja teki joka kesäksi uuden ohjelman, nyt freelance-oppaana. 1990-luvulla ryhmäopastuksien tilaukset kuitenkin vähitellen harvenivat. Tähän oli syynä paitsi vuoden 1990 Sipoon Gumbostrandin hasis-huumejutun aiheuttama maineen tahraantuminen myös tiedotusvälineissä toistuvasti esiintynyt erheellinen viittaus ”entiseen Suomenlinnan oppaaseen”. Kiinnostuneita kuulijoita olisi mahdollisesti ollut enemmänkin, mutta Bockin luultiin lopettaneen oppaan työnsä.


title: Ior Bock

text: Bock oli suunnitellut jäävänsä eläkkeelle oppaan tehtävistä vuonna 2008, mutta ura katkesi ennenaikaisesti vuonna 1999 puukotuksen aiheuttamaan halvaantumiseen. Bock harkitsi vielä opaskierrosten vetämistä pyörätuolista käsin mutta luopui sittemmin ajatuksesta.


title: Ior Bock

text: Holger "Ior" Svedlin oli 1970-luvulla ottanut tavakseen lomailla Intian Goassa, Chaporan kylässä, jossa hän tutustui intialaiseen mystiikkaan. Vuonna 1984 hän otti käyttöön uuden taiteilijanimensä Ior Bock. Magnus Londenin mukaan nimenvaihdos liittyi Iorin Intiassa 24. helmikuuta 1984 kokemaan mystiseen elämykseen. Londen kertoo edelleen, että Iorin palattua kotiin vanhat ystävät huomasivat hänen käytöksensä muuttuneen oudoksi.


title: Ior Bock

text: Kesäkuun 12. päivä 1984 "Helsingin Sanomissa" julkaistiin Bockin äidin Rhea Boxströmin kuolinilmoitus. Tämä oli kuollut 6. huhtikuuta Bockin ollessa Intiassa, ja ruumis oli sittemmin tuhkattu krematoriossa. Bockin palattua Suomeen järjestettiin hautajaiset juhannusaattona Snappertunan kirkossa ja niihin liittynyt juhannusjuhla Raaseporin linnan luona. Hautajaisilmoituksessa vieraita pyydettiin pukeutumaan kansallispukuun tai vaaleisiin vaatteisiin, ja tilaisuus päättyisi Snappertunan uhrilehdossa puolenyön aikaan sytytettäviin viiteen juhannustuleen ”Odenin, Ran, Torin, Frejn ja Frejan muistoksi”. Hautajaisilmoituksesta nousi kohu, ja kirkkoherra kielsi pakanallisuuteen viittaavien muistotulien polttamisen.


title: Ior Bock

text: Bock on sittemmin kertonut, että hautajaisilmoituksen teksti oli hänen äitinsä itsensä alun perin ruotsiksi laatima ja tarkoitettu julkaistavaksi "Hufvudstadsbladetissa". Lehti kuitenkin kieltäytyi julkaisemasta ilmoitusta, minkä jälkeen se julkaistiin "Helsingin Sanomissa".


title: Ior Bock

text: Kesällä 1984 Svedlin-Bock otti Museoviraston ylijohtajan C. J. Gardbergin neuvosta yhteyttä Kansanrunousarkistoon ja Folkkultursarkivetiin. Bock oli kertonut Museovirastolle, että hänen perheensä oli säilyttänyt vanhaa perimätietoa suomalaisesta kulttuurista. Äänitearkistoista tultiin haastattelemaan Bockia. Näin syntyivät arkistoihin talletetut syksyn 1984 ääninauhat, joissa Bock kertoo pääkohdat kyseisistä tarinoista. Tästä alkoi sittemmin "Bockin perheen saagana" tunnetun tarinakokonaisuuden julkinen esittäminen. Samassa yhteydessä Bock siirtyi käyttämään sukunimen Svedlin-Bock sijaan nimeä Bock, joka tarinoiden mukaan oli Boxströmin suvun alkuperäinen nimi.


title: Ior Bock

text: Vuonna 1987 joukko Bockin ulkomaalaisia ystäviä aloitti Sipoon Gumbostrandissa kaivaukset, joilla oli tarkoitus paljastaa "Bockin perheen saagassa" kerrottu Lemminkäisen temppeli. Hankkeen puuhamiehinä toimivat yhdysvaltalaiset Stuart Rice ja Jim Chesnar.


title: Ior Bock

text: Bock antoi kaivaushankkeelle tiedotusvälineissä kasvot, vaikkei siihen muuten osallistunutkaan. Bockin tuoman näkyvyyden johdosta kaivauksien rahoittajiksi ryhtyivät Sipoon Säästöpankki ja Lemminkäinen Oy. Rahoittajat kuitenkin vetäytyivät, kun Bockin huvilalla majailleiden henkilöiden hasiksen poltosta tehtiin rikosilmoitus ja joukko pidätettiin. Poliisitutkinnan jälkeen osa kaivauksiin osallistuneista ulkomaalaisista, mukaan lukien Rice, karkotettiin maasta. Hanke ei keskeytynyt kokonaan, vaan sitä jatkoi jonkin aikaa hankkeessa urakoitsijana toiminut Heikki Hakulinen Ky.


title: Ior Bock

text: Myöhempinä vuosina Bockin kirjan toimittanut Juha Javanainen, norjalaisen Morten Joramon kuvausryhmä sekä vuoren nykyinen omistaja Helsingin Astanga Joogakoulu ovat jaksoittaisesti jatkaneet temppelivuoren tutkimus- ja kaivaushanketta. Varsinaisia kaivauksia tehtiin viimeksi vuonna 1998. Työn on aina suorittanut Heikki Hakulinen Ky. Maatutkaluotauksia vuorella on suorittanut Geo-Work Oy. Luotaustiedon perusteella vuoren sisäisestä rakenteesta on laadittu 3D-malli. Luolaa on tutkittu myös luolan perältä eri suuntiin kohdistuneilla pitkillä koekairauksilla. Asiantuntija-apua maaperään liittyvissä kysymyksissä on antanut geologi Heikki Hirvas.


title: Ior Bock

text: Kaivettu osuus luolasta on noin 50 metriä pitkä, 4 metriä leveä ja 3,5 metriä korkea. Rahapulan takia kaivua ei jatkettu pidemmälle. Kaivauksissa ei löytynyt merkkejä "Bockin perheen saagassa" mainitusta vuonna 987 suljetusta kammiosta. Museovirasto pitää kohdetta luonnonmuodostumana eikä ole missään vaiheessa uskonut sieltä löytyvän mitään arkeologisesti merkittävää.


title: Ior Bock

text: Kesällä 2007 kaivaushanketta oli tarkoitus jatkaa. Tämä ei kuitenkaan toteutunut. Juha Javanainen on lokakuussa 2010 kertonut toivovansa, että kaivaukset voidaan vielä joskus aloittaa uudelleen, mutta konkreettisia asiaan liittyviä suunnitelmia ei vielä ole.


title: Ior Bock

text: Vuonna 1996 Bock julkaisi Juha Javanaisen toimittamana teoksensa "Bockin perheen saaga: Väinämöisen mytologia". Kirjan julkistustilaisuudessa 1. lokakuuta Vanhan Ylioppilastalon musiikkisalissa Bock seisoi R. W. Ekmanin neljä metriä korkean Väinämöisen soitto -maalauksen edessä alastomana ja esitteli laulaen kirjan – ja samalla maalauksen – keskeiset hahmot. Kirjan kustantajalle Bock esitti pyynnön, ettei hänelle koskaan maksettaisi teoksesta minkäänlaista tekijänpalkkiota. Hän perusteli pyynnön seuraavasti: ”Olen saanut sen [= tarinan] ilmaiseksi, haluan myös antaa sen eteenpäin ilmaiseksi.”


title: Ior Bock

text: Vuonna 1997 Suomenlinnan ryhmäopastusten tilausten väheneminen oli johtanut siihen, että Bockilla ei ollut enää lainkaan tuloja vaan hän joutui elämään naapurien ja ystävien ruoka-avun turvin. Samana vuonna Bock sai roolin Viaporista kertovassa kansainvälisessä dokumenttielokuvassa. Osa hänen osuuksistaan ehdittiin jo kuvata, kunnes hankkeen suomalainen tuotantoyhtiö Bueno Pictures kaatui talousvaikeuksiin ja hanke haudattiin.


title: Ior Bock

text: Vuonna 1999 Bockin Töölön asuntoon tunkeutui mies, joka iski asunnon eteisessä Bockia neljä kertaa puukolla selkään. Bock selvisi tapauksesta hengissä mutta jäi neliraajahalvaantuneeksi. Tiedotusvälineiden mukaan puukottaja oli Bockin ”seuraaja”. Mies tuomittiin teosta ehdottomaan vankeusrangaistukseen.


title: Ior Bock

text: Bockin Sipoon-tontit myytiin vuonna 2000 oikeuden päätöksellä Lemminkäinen Oyj:n ja Heikki Hakulinen Ky:n saatavien kuittaamiseksi. Gumbostrandin rantatontin ja sillä olevan talon osti sipoolainen kalastaja. Viereisen ”temppelivuoren” tontin osti Helsingin Astanga Joogakoulu. Myös Bockin kaupunkiasunto Töölössä myytiin. Bock sai Helsingin kaupungilta vuokra-asunnon Munkkiniemestä.


title: Ior Bock

text: Bock vaihtoi 2004 Helsingin maistraatissa viralliseksi nimekseen Ior Bock.


title: Ior Bock

text: Bockin liikuntakyvyssä ei tapahtunut toipumista. Bockia hoitavan ylilääkärin mukaan liikuntarajoitteisuutta lukuun ottamatta hänen terveytensä oli kuitenkin erinomainen. Bockilla oli kaksi Helsingin kaupungin sosiaalitoimen kustantamaa henkilökohtaista avustajaa. Bockin luona kävi säännöllisesti vieraita eri puolilta maailmaa, ja hän jatkoi edelleen perheensä pakanatarinoista kertomista ja Suomen historiasta keskustelemista kaikkien halukkaiden kanssa.


title: Ior Bock

text: Bock kuoli 23. lokakuuta 2010 puukotuksen uhrina kotonaan Rakuunantiellä, Helsingin Munkkiniemessä. Tapauksen vuoksi vangittiin samassa asunnossa asuneet 19- ja 28-vuotiaat ulkomaalaiset miehet. He olivat poliisin mukaan olleet Bockin henkilökohtaisia avustajia ja kodinhoitajia, joiden apua Bock tarvitsi jäätyään liikuntarajoitteiseksi vuonna 1999 tapahtuneen puukotuksen takia. Tutkinnan edettyä 26. lokakuuta 2010 kerrottiin, että vangittuja henkilöitä epäillään murhasta. Seuraavana päivänä Helsingin käräjäoikeus määräsi vangittavaksi 19- ja 28-vuotiaat intialaiset kodinhoitajat todennäköisin syin murhasta epäiltyinä. Syytteen nostamisen määräajaksi asetettiin 27. tammikuuta 2011. Toinen epäillyistä, 1991 syntynyt intialaismies, vapautettiin 9. marraskuuta 2010.


title: Ior Bock

text: Poliisi kohdisti tämän jälkeen epäilynsä enää vain toiseen, vuonna 1982 syntyneeseen intialaismieheen. Esitutkinnan selvityksen mukaan puukotuksesta epäilty henkilökohtainen avustaja oli kärsinyt jo jonkin aikaa mielenterveysongelmista ja oli puukotushetkellä sekavassa mielentilassa, piti mm. Bockia Paholaisena. Syyttäjän mukaan Bock oli ollut ennen puukotusta aikonut irtisanoa kyseisen avustajansa ja vaihtaa hänet toiseen avustajaan. Kuulusteluissa murhasta epäilty intialaismies tunnusti teon mutta väitti Bockin ohjailleen häntä voodoon sekä magian avulla ja saattaneen hänet riippuvaiseksi kannabiksen käytöstä.


title: Ior Bock

text: 16. elokuuta 2011 Helsingin käräjäoikeus jätti tuomitsematta Bockin surmanneen intialaismiehen, koska hän oli tapon tehdessään syyntakeeton. Lääkäreiden mukaan mies oli mielentilatutkimuksen alkuun mennessä kuitenkin jo parantunut mielenterveydellisestä häiriöstä, ja oikeus määräsi miehen päästettäväksi heti vapaaksi. Syyttäjä Anssi Hiivala kommentoi käräjäoikeuden ratkaisua harvinaiseksi. Rikos- ja prosessioikeuden professori Dan Frände ei ollut koko uransa aikana törmännyt vastaavanlaiseen tapaukseen. Myös tutkimusprofessori, Psykiatrisen vankisairaalan ylilääkäri Hannu Lauerma sanoi, ettei hänellä ollut tiedossa toista vastaavanlaista tapausta. Hän kuitenkin uskoi oikeuden päätöksen olleen vakavasti ja pitkään harkittu ja totesi näin nopean parantumisen olevan harvinaista muttei mahdotonta.


title: Ior Bock

text: Viranomaiset karkottivat Bockin surmaajan kotimaahansa Intiaan. Poliisit saattoivat miehen reittilennolla Mumbaihin. Maahanmuuttovirasto antoi hänelle karkotuspäätöksen lisäksi toistaiseksi voimassa olevan maahantulokiellon Schengen-alueelle. Kihlakunnansyyttäjä Anssi Hiivala valitti käräjäoikeuden ratkaisusta hovioikeuteen. Maaliskuussa 2012 Helsingin hovioikeus pääsi aloittamaan jutun käsittelyn intialaismiehen vapaaehtoisesti palattua Suomeen oikeudenkäyntiä varten. 9. maaliskuuta julkistetussa päätöksessään hovioikeus piti käräjäoikeuden päätöksen voimassa.


title: Ior Bock

text: Kesäkuun 10. päivänä 2011 julkaistiin "Helsingin Sanomissa" ja "Hufvudstadsbladetissa" Bockin kuolinilmoitus. Ilmoitus oli samansisältöinen 27 vuotta aiemmin julkaistun Bockin äidin kuolinilmoituksen kanssa sillä erotuksella, että aikoinaan kohua herättänyttä, pakanallisuuteen viittaavien muistotulien polttamista ei mainittu. Ne kuitenkin mainittiin Bockin omalla verkkosivustolla julkaistussa hautajaisilmoituksen verkkoversiossa. Ilmoituksen mukaan ”Bockin tuhka lasketaan suvun hautaan Snappertunan hautausmaalla juhannusaattona perjantaina 24.6.2011 klo 12. Tuhkan laskun jälkeen on Tunaborgin seurantalolla hautajaisohjelmaa. Hautajaisten jälkeen vierailla on mahdollisuus käydä Snappertunan uhrilehdossa, jossa klo 24 sytytetään kahdeksan pientä juhannustulta Helin, Bockin, i:n, Odenin, Ran, Torin, Frejn ja Frejan muistoksi”.


title: Jacopo da Bologna

text: Jacopo da Bologna oli italialainen 1300-luvulla vaikuttanut säveltäjä. Hän toimi muusikkona lukuisissa hoveissa. Milanolainen Viscontin perhe palkkasi hänet vuosina 1339-1360, lukuun ottamatta lyhyttä jaksoa Veronassa. Jacopon sävellystyö osuu ajalle, jolloin moniäänisyys oli uutta. Tuotannossa näkyy miten moniäänisyys kehittyy vuosien varrella. On arveltu hänen opettaneen säveltäjä Francesco Landinia.


title: Jacopo da Bologna

text: Jacopo da Bolognan teoksista noin 35 ovat säilyneet. Niihin kuuluu muun muassa useita madrigaaleja.


title: Felice Anerio

text: Felice Anerio (1560–1614) oli italialainen säveltäjä.


title: Felice Anerio

text: Anerio syntyi Roomassa ja vietti koko elämänsä siellä. Hän aloitti musiikin harrastamisen laulamalla kuoroissa. Noin vuonna 1580 Anerio alkoi säveltää. Hän sävelsi erityisesti madrigaaleja, joissa oli vaikutteita suositun säveltäjä Luca Marenzion teoksista. Vuonna 1594 Anerio korvasi Giovanni Pierluigi da Palestrinan paavillisen kuoron virallisena säveltäjänä. Noin vuonna 1607 Anerio ryhtyi myös papiksi.


title: Felice Anerio

text: Anerion teoksiin kuuluu muun muassa:


title: Manuel Cardoso

text: Manuel Cardoso (kastettu 11. joulukuuta 1566 – 24. marraskuuta 1650) oli portugalilainen säveltäjä ja urkuri.


title: Manuel Cardoso

text: Cardoso syntyi Fronteirassa, lähellä Portalegrea todennäköisesti vuonna 1566. Hän aloitti musiikin harrastamisen laulamalla kuorossa. Vuonna 1588 Cardoso liittyi karmeliittoihin. Hän kuoli Lissabonissa vuonna 1650.


title: Manuel Cardoso

text: Cardosolta on säilynyt muun muassa kolme kirjaa messuja. Monet säveltäjän teokset tuhoutuivat Lissabonin maanjäristyksessä vuonna 1755.


title: Gregor Aichinger

text: Gregor Aichinger (n. 1565 – 1628) oli saksalainen säveltäjä ja pappi. Hän opiskeli musiikkia muun muassa Giovanni Gabrielin johdolla Italiassa.


title: Gregor Aichinger

text: Aichinger sävelsi pääasiassa uskonnollista musiikkia. Hänen teoksissaan oli vaikutteita muun muassa Orlando di Lasson musiikista.


title: Gregor Aichinger

text: Aichinger sävelsi myös jonkin verran soitinmusiikkia.


title: Tarot (yhtye)

text: Tarot on kuopiolainen metalliyhtye, joka perustettiin vuonna 1982 nimellä Purgatory. Yhtye on yksi suomalaisen heavy metalin pioneereista.


title: Tarot (yhtye)

text: Hietalan veljekset perustivat Tarotin Kuopiossa 1980-luvun alkupuolella, joskin yhtyeen nimi oli alun perin Purgatory. Tuolloin yhtyeen riveissä vaikutti myös Mako H., silloinen toinen kitaristi. Yhtyeen saapuessa levytyssopimuksen kynnykselle levy-yhtiö Flamingo Records vaati yhtyeen nimenvaihdosta. Sen jälkeen Purgatory on tunnettu nimellä Tarot. Levysopimuksen saantia edesauttoi laulajatähti Kirka, joka suositteli yhtyettä Flamingo Recordsille.


title: Tarot (yhtye)

text: Yhtyeen ensimmäinen single "Wings of Darkness" julkaistiin vuonna 1986, ja myöhemmin samana vuonna julkaistiin Tarotin ensimmäinen täysimittainen albumi "Spell of Iron". Seuraavana vuonna julkaistiin uusi single, "Rose on the Grave". Vuonna 1988 yhtyei julkaisi toisen täysimittaisen albumin, "Follow Me into Madness".


title: Tarot (yhtye)

text: 1980-luvulla heavy metal -yhtyeille (myös Tarotille) oli usein tunnusomaista "isompi on parempi" -filosofia, joka näkyi etenkin konserteissa. Jopa Metallican teknikkojen tiedetään hämmästyneen Tarotin vahvistinpinojen suuresta koosta. Veljekset kertovat "Undead Indeed" -dvd:n haastattelussa, että ison vahvistinarseenaalin hankkimisen taustalla oli myös tietämättömyys. He eivät silloin tienneet esikuviensa "Marshall-seinien" koostuvan suurimmaksi osaksi tyhjistä kaapeista, joten he tilasivat oikeat, toimivat kaapit vahvistimineen.


title: Tarot (yhtye)

text: Toisen albumin jälkeen seurasi muutaman vuoden hiljaisuus levyrintamalla, ja myös yhtyeen kokoonpano muuttui hieman – Mako H. kitaroineen korvattiin Janne Tolsalla ja kosketinsoittimilla. Viisi vuotta "Follow Me into Madnessin" jälkeen julkaistiin vuonna 1993 yhtyeen kolmas studioalbumi "To Live Forever". Yhtye sai hyvää julkisuutta Japanissa, ja vuonna 1994 Japanissa julkaistiin Tarotin ensimmäinen livealbumi – konsertti nauhoitettiin Tavastia-klubilla Helsingissä. Osa livealbumin kappaleista julkaistiin myös Tarotin seuraavan studioalbumin "Stigmatan" rajoitetun painoksen mukana tulleella bonus-CD:llä.


title: Tarot (yhtye)

text: Jälleen seurasi muutaman vuoden hiljaisuus levyrintamalla, kunnes "For the Glory of Nothing" julkaistiin vuonna 1998. Samana vuonna ilmestyi myös Tarotin ensimmäinen kokoelmalevy "Shining Black" Japanissa. Seuraavien vuosien aikana yhtye teki lukuisia keikkoja ympäri Suomea.